text:
Dunyahela Sesẽ Aɖe Si Va Zu Kristotɔ Akpaɖekedzimadela
Dunyahela Sesẽ Aɖe Si Va Zu Kristotɔ Akpaɖekedzimadela
ABE ALESI LADISLAV ŠMEJKAL GBLƆE ENE
Le nye tohehe gbɔgblɔ nam vɔ megbe la, wogakplɔm yi gaxɔa me. Mefo glia enumake hewɔ Glifofo dzesi aɖe na xɔ̃nye aɖe si le dzisasrã eve siwo le mía tame la dzi. Enɔ lalam be yease tohehe si woanam.
Mewɔ dzesi nɛ be, “Ƒe wuiene.”
Mexɔe se o. Eyata ebia be: “Ɣleti wuienea?”
Meɖo eŋu be, “Ao.” “Ƒe wuiene.”
ƑE 1953 mee. Tefeae nye—Liberec, Czechoslovakia (si nye Czech Republic fifia). Ɣemaɣi la, menye fe 19 vi dunyahela sesẽ aɖe si di be tɔtrɔwo nava le dunyaheɖoɖowo me. Mí tsitretsiɖeŋulawo míetoa agbalẽviwo mama me kakaa míafe nukpɔsusu siwo tsi tre ɖe Kɔmiunist Dunyahehabɔbɔ si nɔ zi dzi ɣemaɣi la ŋu. Wobu míafe nuwɔnaa be enye dugbãnuwɔna vɔ̃ɖi—esia tae wodem mɔ fe gbogbowo ɖo.
Wosikam fe ɖeka kloe xoxo hafi va gblɔ nye tohehea nam. Hafi woava gblɔ gamenɔlawo fe tohehe na wo la, wosikaa wo eveve ɖe xɔ ɖeka me do ŋgɔ, eye tso ɣeyiɣi yi ɣeyiɣi la, woblaa ŋkume na wo hekplɔa wo ɖabiaa gbe wo. Womeɖea mɔ míefoa nu le gaxɔawo me o, eyata dalĩe míedona alo wɔa Glifofo dzesi aɖe.
Etefe medidi o meva see be gaxɔa me nɔla dometɔ geɖewo nye Yehowa Ðasefowo. Woɖɔa li gamenɔlawo ɣleti ɖeka alo eve ɖesiaɖe le míafe gakpɔa me. Esi Biblia me nyawo doa dzidzɔ nam ta la, dzi dzɔm ŋutɔ esi mlɔeba woda mía kple Ðasefo aɖe ɖe gaxɔ ɖeka me. Le ɣeyiɣi aɖe megbe la, Ðasefowo te Biblia sɔsrɔ̃ kplim.
Mebu be àyɔ míafe numedzodzroawo be Biblia-nusɔsrɔ̃, togbɔ be Biblia alo Biblia-srɔ̃gbalẽ aɖeke menɔ mía si o hã. Le nyatefe me la, nyemekpɔ Biblia kpɔ le nye agbe me o. Gake míeɖoa dze—Ðasefoa ɖea Biblia me nyati siwo le susu me nɛ me nam—eye mewɔa nusi wògblɔ la ŋuti nuŋlɔɖi. Ðe míenɔa anyi tena ɖe mía nɔewo ŋu kplikplikpli hedoa dalĩ le esiawo katã wɔwɔ me.
Nusiwo nɔ mía gbɔ koe nye afɔdzidepepa kple yiɖa. Mezãa yiɖa tsɔ dea dzesi nyawo ɖe afɔdzidepepaa dzi. Melé mawunyakpukpui siwo me míedzro la dometɔ geɖe ɖe susu me. Ðasefo siwo srɔ̃ nu kplim la fia Fiaɖufehawo hã dzidzim. Ðasefo aɖe gblɔ nam be: “Fifia èle gaxɔ me abe dunyahenuvlowɔla ene, gake ɣeyiɣi aɖe ava, eye woate ŋu ade wò gaxɔ me ɖe Yehowa Ðasefo nyenye ta.”
Mlɔeba le gbebiabia geɖe megbe la, wogblɔ nye tohehe nam hekplɔm yi dɔsesẽwɔsaɖa aɖe si te ɖe du si nye Jáchymov gbɔ la me. Ɣemaɣi la, meka ɖe edzi be gbeɖeka megbɔna Yehowa Ðasefo zu ge godoo.
Ƒe Geɖe fe Gaxɔmenɔnɔ
Esi meva ɖo asaɖaa me, afisi wokua tomenu si woyɔna be uranium le la, mete Ðasefowo didi enumake. Gake etefe medidi o meva see be wokplɔ wo yi tefe bubu. Gake Ðasefo ɖeka tsi anyi, esi wònye nuɖala ta. Eɣe Biblia vuvu aɖe si woɣla ɖe tefetefewo ʋuu la nam. Eyata mete ŋu xlẽ mawunyakpukpui siwo melé ɖe ta me. Ne mele wo xlẽm la, menɔa gbɔgblɔm na ɖokuinye be, ‘Nyatefee, alesi nɔviawo fiam la, nenema tututue wòle.’
Anɔ ɣleti ɖeka megbe la, woɖem yi asaɖa si ŋkɔe nye Bytiz, si te ɖe du si nye Příbram ŋu me. Medo go Ðasefo bubuwo le afima. Le Bytiz la, míexɔa Biblia-srɔ̃gbalẽ siwo woɣlana hetsɔna vanɛ na mí la edziedzi. Togbɔ be asaɖaa dzikpɔlawo te kpɔ be yewoanya alesi wowɔna kaa mía si hã la, ɖeko wòglo wo. Gamenɔla 14 sɔŋ ye kpɔa gome le ɖaseɖiɖi na ame bubuwo me veviedodotɔe. Amesiawo fe afã nye Ðasefo xɔnyɔnyrɔwo, eye afã susɔea nye mía hawo, amesiwo va xɔ Ðasefowo fe dzixɔsewo dzi se le gaxɔa me.
Mía dometɔ geɖe di be míatsɔ nyɔnyrɔxɔxɔ ɖe tsi me awɔ míafe adzɔgbeɖeɖe na Mawu fe kpɔɖeŋui. Gake le tsi manɔanyi—alo be magblɔe tututu la, nugo gã aɖeke si me tsi le fe anyimanɔmanɔ ta la—nyɔnyrɔxɔxɔ nye nu sesẽ. Eyata le ɣeyiɣi mawo me la, ɖe ame geɖe lalana doa go le gaxɔ me hafi xɔa nyɔnyrɔ. Gake le Bytiz-saɖaa me la, tsizɔ gã kɔkɔwo li siwo me tsi le wozãna tsɔ faa tomenukumɔ̃wo fe dzoxɔxɔ nui. Le fe 1950-awo fe domedome la, wona nyɔnyrɔ mía dometɔ geɖe le tsizɔ kɔkɔ mawo dometɔ ɖeka me.
Ƒe ʋɛ aɖewo megbe le March 1960 me la, kpovitɔwo fe amegã si nɔ amesiwo wode gaxɔ me le dunyahenyawo ta nu la yɔm va eɖokui gbɔe. Egblɔ be ne mena yenya gamenɔla bubuwo fe nuwɔnawo la, yeawɔ ɖoɖo woaɖe nye gamenɔɣi dzi akpɔtɔ. Esi megbe nu ma wɔwɔ la, ete busunyawo gbɔgblɔ ɖe ŋunye bababa. Edo ɣli be: “Èbu wò mɔnukpɔkpɔ. Makpɔ egbɔ be magbugbɔ ayi afe gbeɖe o! Àku ɖe afisia.” Gake le ɣleti eve megbe la, dziɖuɖua ɖe asi le gamenɔla aɖewo siwo dome nye hã menɔ ŋu, eye metrɔ yi afe le fe enyi fe gamenɔnɔ megbe.
Ablɔɖemenɔɣi Kpui Aɖe
Woxe mɔ ɖe Yehowa Ðasefowo fe dɔ nu le Czechoslovakia tso keke April 1949 me ke, eyata etefe medidi o meva kpɔe be vovototo boo aɖeke mele Mawu subɔsubɔ le yeaɖi ablɔɖe ɣeyiɣi ma me kple gaxɔmenɔɣi tɔ dome o. Azɔ le nye dodo megbe la, medze ŋgɔ kuxi bubu. Ɣemaɣi la, enye dzizizi na ŋutsu ɖesiaɖe le dukɔa me be wòawɔ asrafodɔ fe eve.
Woɖe ŋutsu aɖewo siwo nɔ Dziɖuɖudɔ aɖewo wɔm le asrafodɔa wɔwɔ me. Le kpɔɖeŋu me, woɖe amesiwo nɔ dɔ wɔm le tomekakufe le eme. Esi mewɔ dɔ le akakufe kpɔ ta la, meyi ɖadi dɔ le tomekakufeawo dometɔ ɖeka. Woxɔm nyuie le afima. Wogblɔ nam be: “Mègatsi dzi le asrafonyawo ŋu kura o. Menye kuxi na mí kura be míaxɔ asrafodɔ mawɔmawɔ fe mɔɖegbalẽ na wò o.”
Le ɣleti eve megbe esi woɖo asrafodɔwɔgbalẽ ɖem la, dɔdzikpɔlaawo gana kakaɖedzim ake be: “Mègatsi dzi o, anye vodada aɖee wowɔ. Ðeko míaŋlɔ agbalẽ na asrafomegãawo, eye woakpɔ nyaa gbɔ.” Gake nyaa nu meva yi o. Emegbe dɔmemegã aɖe va gbɔnye va ɖe kuku nam be: “Zi gbãtɔ enye sia nusia tɔgbe dzɔ, gake eva hiã be nàyi asrafodɔa wɔfe.” Esi le nye dzixɔse ta megbe be nyemage ɖe asrafoha me ahayi aʋa o ta la, wolém hekplɔm yi asrafowo fe asaɖa si te ɖe mía ŋu wu la me.—Yesaya 2:4.
Ŋgɔdzedze Ʋɔnudrɔ̃ha Aɖe
Esi wodem gaxɔ me le du si nye Kladno me le January 1961 me megbe la, wodze agbagba geɖe be woable nunye ne mazu asrafo. Asrafomegã aɖe si le dɔa nu wɔ ɖoɖo ɖe kpekpe aɖe ŋu. Wokplɔm yi takpexɔ aɖe si me kplɔ̃ gã kotoo aɖe si ŋu lãgbalẽ zikpui bɔbɔewo le keŋ la me. Etefe medidi o asrafomegãawo te xɔa me vava kple anyinɔnɔ ɖe kplɔ̃a ŋu godoo. Wo nunɔla ɖe wo fiam ɖekaɖeka. Emegbe enɔ anyi hegblɔ be: “Azɔ fo nu tso wò dzixɔse sia ŋu na mí.”
Le gbe kpui aɖe dodo ɖa le tame megbe la, mete nufofo na anyinɔfea si nɔ to dzi vevie. Etefe medidi o dzeɖoɖoa trɔ va zu nɔnɔmetɔtrɔ ŋu dze, eye wogblɔ be nɔnɔmetɔtrɔ nye nufiafia si nye nyatefe le dzɔdzɔmeŋutinunya me. Le dɔsesẽwɔsaɖa aɖe si me menɔ do ŋgɔ me la, mesrɔ̃ agbalẽvi si nye Evolution Versus the New World * (Nɔnɔmetɔtrɔ Kpakple Xexeme Yeye La). Eyata ewɔ nuku na asrafomegã mawo be mete ŋu na kpeɖodzi si fia be nɔnɔmetɔtrɔ nufiafiaa nye nufiafia si ŋu kpeɖodzi mele o.
Emegbe asrafomegã ɖeka si dze fã be enya nane tso Katoliko subɔsubɔhaa ŋu fo nu. Ebia be: “Nukae nye wò nukpɔsusu le Ðetugbi Nɔafe Maria ŋu. Eye aleke nèbua Misa kɔkɔe lae?” Meɖo efe biabiaawo ŋu, eye megblɔ emegbe be: “Afetɔ, mekpɔe be ànya nye xɔsetɔ, elabena wò biabiawo to vovo na ame bubuwo tɔ.”
Egbe nye nyawo hegblɔ sesĩe be: “Kpao! Kpao! Kpao! Nyemenye xɔsetɔ o!” Le Kɔmiunist-dukɔa me la, womedea bubu gobi aɖeke amesiwo gblɔna be yewonye Kristotɔwo ŋu alo ahayi dɔ aɖe de ge wo si be woawɔ o. Eyata le biabia ma kple nyaŋuɖoɖoa megbe la, asrafomegãa megake nu gblɔ nya aɖeke le numedzodzroa me o. Enye dzidzɔ nam ŋutɔ be mɔnukpɔkpɔ su asinye mefo nu tso Yehowa Ðasefowo fe dzixɔsewo ŋu na ŋutsu siawo.
Mɔnukpɔkpɔ Bubuwo Hena Ðaseɖiɖi
Le ŋkeke ʋɛ aɖewo megbe la, wokplɔm yi asrafoxɔ aɖe me le Prague heɖo asrafowo be woadzɔ ŋunye. Ameŋudzɔɖoɖo tɔxɛ siwo nu wòle be asrafoawo nazɔ ɖo la wɔ nuku na asrafo tutsɔla gbãtɔ si wodɔ ɖa be wòava dzɔ ŋunye la ale gbegbe. Egblɔ nam be: “Zi gbãtɔe nye sia wogblɔ be míadzɔ ame aɖe ŋu kpɔ.” Eyata meɖe nusita wodem gaxɔ me ɖo me nɛ. Numeɖeɖea dzɔ dzi nɛ ale gbegbe be—wòtsɔ efe tua de ata me—henɔ to ɖom vevie. Le gafofo eve megbe la, asrafo bubu va ɖɔ lii, eye nyabiabia kple Biblia me dzodzro ma tɔgbe gayi edzi.
Le ŋkeke siwo kplɔe ɖo me la, mɔnukpɔkpɔ su asinye mefo nu kple amesiwo va dzɔ ŋunye kpakple gamenɔla bubuwo ne dzɔlaawo ɖe mɔ. Dzɔlaawo ʋu gaxɔwo gɔ̃ hã heɖe mɔ na gamenɔlawo be woafo fu ne madzro Biblia me kpli wo! Le ɣeyiɣi aɖe megbe la, meva tsi dzi be ava ɖi be dzɔlaawo ɖea mɔ nam mefoa nu kple gamenɔla bubuwo eye wòahe kuxi sesẽwo vɛ. Gake womekɔ nu le nya bliboa dzi o.
Mlɔeba esi wokplɔm yi ʋɔnudrɔ̃fe be woadrɔ̃ ʋɔnum la, amesiwo mefo nu na tso nye dzixɔsewo ŋu va de dzi fo nam vevie. Wotso afia be mayi mɔ fe eve tsɔ kpe ɖe fe ade siwo susɔ wòle be manɔ game gake nyemenɔe o le esi dziɖuɖua ɖe asi le mía ŋu ta la ŋu. Esia fia be fe enyi aɖewo ganɔ ŋgɔnye matsɔ anɔ gamee.
Mesena le Ðokuinye me be Mawu Kpena Ðe Ŋunye
Zi geɖe la, medea dzesii be Mawu nɔ kpekpem ɖe ŋunye esi wonɔ kplɔyem yi asaɖa kple gaxɔ vovovowo me le Czechoslovakia. Esi wokplɔm va gaxɔ si le Valdice me la, gaxɔdzikpɔlaa bia nusita meva afima. Meɖo eŋu be: “Megbe be nyemawɔ asrafodɔ o. Etsi tre ɖe nye dzixɔsewo ŋu be mawɔ aʋa.”
Eɖo eŋu veveseseɖeamenutɔe be: “Anyo ŋutɔ ne nɔnɔme sia le amesiame si. Gake esi wòbu tame le eŋu sẽe la, egblɔ be: “Gake esi ame akpa gãtɔ mebua nu ŋu alea egbea o ta la, ele be míahe to na wò—eye míahee na wò vevie!”
Ahuhɔ̃edɔwɔfe, si nye tohehe sesẽ xɔfe ye wodam ɖo. Àkpɔe be togbɔ be Yehowa Ðasefo nyenye si na megbe be nyemawɔ asrafodɔ o tae wodem gaxɔ me ɖo hã la, wogabuam dunyahenuvlowɔlae kokoko, si ta wodea dɔ sesẽwo asi nam be mawɔ. Ahuhɔ̃e lalã be woatsɔ ade akaɖiwo me kple be woatsɔ awɔ ahuhɔ̃enu dzeani bubuwoe nye dɔ sesẽ aɖe ŋutɔ le esi mele be vodada aɖeke nanɔ eŋu o ta. Zi geɖe ne gamenɔlawo wɔ dɔawo vɔ heɖe asi le wo ŋu la, ɖeko nàkpɔ be wotrɔ dɔ siwo wowɔ la fe afã vɛ ŋufɔke be woagbugbɔ awɔ. Eyata enye nu sesẽ ŋutɔ be woaɖo dɔa ŋuti nudidiwo gbɔ.
Gbesigbe mege ɖe ahuhɔ̃edɔwɔfea la, ele be malala dɔwɔfea dzikpɔla nava gbã. Efe ɖoɖo kple maɖomaɖo ko wòte ɣlidodo ɖe gamenɔla siwo wòsusu be womenɔ dɔa wɔm sesĩe o la ta. Ezɔ to wo ŋu heva gbɔnye hebia be: “Nukae dzɔ? Nukatae mele dɔ wɔm o?”
Meɖe eme nɛ be gamenɔla yeyee menye wokplɔ vɛ. Ekplɔm yi efe ɔfis hebia nya mawo kem tso nusita wodem gaxɔ me ŋu. Esi meɖe nye nɔnɔmea gɔme nɛ vɔ la, egblɔ be: “Ekema Yehowa Ðasefoe nènyee?”
Meɖo eŋu be: “Ẽ.”
Efe nɔnɔme trɔ. Egblɔ be: “Mègatsi dzi o. Yehowa Ðasefo geɖe va nɔ afisia kpɔ. Míedea bubu wo katã ŋu, elabena wonye veviedonulawo kple ame nyuiwo. Makpɔ egbɔ be dɔ si nàte ŋu awɔe woana wò.”
Alesi dɔdzikpɔlaa fe nɔnɔme trɔ la wɔ nuku nam ale gbegbe. Meda akpe na Yehowa kple haxɔsetɔ manyamanya mawo siwo na ŋkɔ nyui le Ðasefowo ŋu le gaxɔ ma me la. Le nyatefe me la, mekpɔe be Yehowa kpe ɖe ŋunye lɔlɔ̃tɔe le nye gamenɔɣia katã me.
Aleke ke nye nɔnɔmea va sesẽ ɖe edzii o, kakaɖedzi nɔ asinye ɣesiaɣi be mava ke ɖe nɔvinye Kristotɔwo ŋu godoo. Ɣemaɣi woaɖo nukomo nam ahade dzi fo nam. Wo manɔmee la, anye ne tenɔnɔ ɖe gaxɔmenɔnɔa nu asesẽ nam ŋutɔ.
Edze abe gamenɔla geɖe megabua nu bubu aɖeke ŋu wu alesi woawɔ abia hlɔ̃ amesiwo wɔ fu wo lae o ene. Gake nyemebu ema ŋu kpɔ o. Mekpɔe dze sii be Mawu fe gɔmeɖose dzɔdzɔeawo dzi wɔwɔ tae menɔ fu kpem ɖo. Eyata menyae be Yehowa ate ŋu atsɔ agbemeŋkeke nyui siwo ŋu xexlẽme mele o anam le efe Paradisonyigba yeyea dzi ɖe ŋkeke ɖesiaɖe si metsɔ nɔ gaxɔ mee la ta.—Psalmo 37:29; Petro II, 3:13; Nyaɖeɖefia 21:3, 4.
Yayra Siwo Mekpɔ Egbea la Dze Ŋunye
Le May 1968 me la, woɖe asi le ŋunye mlɔeba, le gaxɔmenɔnɔ fe 15 kple edzivɔ megbe. Gbã la, nyemelɔ̃na be mafo nu kple amewo o, eye aleae wònɔna zi geɖe na amesiwo zã wofe agbenɔfe geɖe le gamenɔlawo alo gaxɔdzikpɔlawo dome. Gake etefe medidi o nɔvinye Kristotɔwo kpe ɖe ŋunye mekpɔ gome le gbefãɖeɖedɔ, si wokpɔtɔ nɔ wɔwɔm le mɔxeɖenu te la me.
Le kwasiɖa ʋɛ aɖewo le nye dodo le game megbe la, medo go Eva. Togbɔ be fometɔwo tsi tre ɖe eŋu vevie hã la, woa kple nɔviaŋutsu wolé Biblia fe nyatefe si woxɔ anɔ fe etɔ̃ do ŋgɔ la me ɖe asi sesĩe dzinɔamefotɔe. Etefe medidi o míete gomekpɔkpɔ le gbefãɖeɖedɔa me ɖekae. Azɔ hã míekpɔ gome le míafe Biblia-srɔ̃gbalẽwo tata me. Míewɔa esia le agbalẽtafe si woɖo le adzame la me. Emegbe le November 1969 me la, míeɖe mía nɔewo.
Le fe 1970 me la, míedzi mía vi gbãtɔ, Jana. Le ɣeyiɣi aɖe megbe la, meva zu Yehowa Ðasefowo fe dzikpɔla mɔzɔla henɔ hamewo srãm kpɔ le kwasiɖanuwuwuwo nɔ dzi dem fo na wo le gbɔgbɔ me. Esi menɔ dɔ sia wɔm le fe 1975 la, wolém gadem gaxɔ me ake. Gake fifia ya, ɣleti ʋɛ aɖewo koe menɔ afima. Emegbe le 1977 me la, míedzi mía viŋutsu Štěpán.
Mlɔeba le September 1, 1993 dzi la, Czech Republic dukɔa ɖe mɔ ɖe Yehowa Ðasefowo fe dɔa ŋu le se nu. Le fe si kplɔe ɖo me la, Dalibor Dražan, si nye Kristotɔ hamemegã aɖe ɖe mía vinyɔnu Jana. Emegbe le fe 1999 me la, mía viŋutsu Štěpán, si nye subɔsubɔdɔwɔla la ɖe Blanka, si nye ɣeyiɣiawo katã fe subɔla. Fifia mí katã míele hame vovovo me le Prague. Mí katã míele mɔ kpɔm na ɣeyiɣi si me xexeme yeyea ava—gake nye ya mele mɔ kpɔm vevie na ɣeyiɣi si me gaxɔwo maganɔ tefe aɖeke o.
[Etenuŋɔŋlɔ]
^ mm. 24 Yehowa Ðasefowoe tae le fe 1950 me.
[Nɔnɔmetata siwo le axa 28]
Mezã yiɖa tsɔ de dzesi ŋɔŋlɔawoe
[Nɔnɔmetata si le axa 29]
Bytiz-saɖa la, afisi wodem gaxɔ me le, kple afisi mexɔ nyɔnyrɔ le emegbe
[Nɔnɔmetata si le axa 31]
Míafe srɔ̃kpegbe
[Nɔnɔmetata si le axa 31]
Mía kple Eva kpakple Štěpán kple Blanka le míafe miame, Jana kple Dalibor le míafe ɖusime


c: text/html

text: 8 Aʋakɔwo fe Yehowa fe gbe gava be,2 “Ale aʋakɔwo fe Yehowa gblɔe nye esi: ‘Maʋã ŋu vevie ɖe Zion nu,+ eye maʋã ŋu ɖe enu le dɔmedzoe me.’”3 “Ale Yehowa gblɔe nye esi: ‘Matrɔ ayi Zion,+ eye manɔ Yerusalem;+ woayɔ Yerusalem be nyatefedu,*+ eye woayɔ aʋakɔwo fe Yehowa fe to la be to kɔkɔe.’”+4 “Ale aʋakɔwo fe Yehowa gblɔe nye esi: ‘Amegãɖeɖiwo kple nyagãɖeɖiwo aganɔ Yerusalem fe ablɔwo me ake, eye wo dometɔ ɖe sia ɖe alé atizɔti ɖe asi le fe geɖe xɔxɔ ta.+5 Ŋutsuviwo kple nyɔnuviwo asɔ gbɔ ɖe duawo fe ablɔwo me taŋ anɔ fefem le efe ablɔwo me.’”+6 “Ale aʋakɔwo fe Yehowa gblɔe nye esi: ‘Togbɔ be adze nu sesẽ aɖe ŋutɔ na dukɔ sia fe ame susɔeawo le ŋkeke mawo me hã la, ɖe wòanye nu sesẽ na nye hã?’ aʋakɔwo fe Yehowa ye gblɔe.”7 “Ale aʋakɔwo fe Yehowa gblɔe nye esi: ‘Kpɔ ɖa, maɖe nye dukɔ tso ɣedzefenyigba dzi kple ɣetoɖofenyigba dzi.+8 Makplɔ wo agbɔe, eye woanɔ Yerusalem;+ woanye nye dukɔ, eye nye hã manye wofe Mawu+ le nyatefe* kple dzɔdzɔenyenye me.’”9 “Ale aʋakɔwo fe Yehowa gblɔe nye esi: ‘Mido ŋusẽ miafe asiwo,*+ mi, ame siwo le nya siawo sem fifia tso nyagblɔɖilawo nu,+ nya siwo wogblɔ le gbe si gbe woɖo aʋakɔwo fe Yehowa fe xɔ la gɔme anyi, be woagatu gbedoxɔ la.10 Elabena hafi ɣemaɣi naɖo la, fetu aɖeke menɔ anyi na amegbetɔwo kple lãwo o;+ ame aɖeke medona alo gbɔna dedie o, le futɔ la ta, elabena mena amewo katã tso ɖe wo nɔewo ŋu.’11 “‘Ke azɔ la, nyemawɔ nu ɖe dukɔ sia fe ame susɔeawo ŋu abe ale si mewɔ le tsãŋkekewo me ene o,’+ aʋakɔwo fe Yehowa ye gblɔe.12 ‘Elabena woafã ŋutifafaku; wainka atse, anyigba awɔ nu,+ eye dzifo adza zãmu; mana dukɔ sia fe ame susɔeawo nanyi nu siawo katã dome.+13 Oo Yuda fe afe kple Israel fe afe, ale si ko miezu fifode le dukɔwo dome la,+ nenema kee maxɔ na mii, be miazu yayra.+ Migavɔ̃ o!+ Mido ŋusẽ miafe asiwo.’*+14 “Elabena ale aʋakɔwo fe Yehowa gblɔe nye esi: ‘“Ale si ko mia tɔgbuiwo do dziku nam eye meɖoe be mahe vɔ̃ ava mia dzi, eye mevem o+ la,” aʋakɔwo fe Yehowa ye gblɔe,15 “nenemae magaɖoe le ŋkeke siawo me be mawɔ nyui na Yerusalem kple Yuda+ fe afe la. Migavɔ̃ o!”’+16 “‘Nu siwo miawɔ lae nye esi: Mito nyatefe na mia nɔewo.+ Midrɔ̃ ʋɔnu ɖe etefe le miafe dugbowo nu ne nyatefe kple ŋutifafa naxɔ afe ɖi.+17 Migaɖo vɔ̃ ɖe dzi me ɖe mia nɔewo ŋu o,+ eye alakpatam megavivi mia nu o;+ elabena melé fu nu siawo katã,’+ Yehowa ye gblɔe.”18 Yehowa, aʋakɔwo fe Mawu la, fe gbe gava nam be:19 “Ale aʋakɔwo fe Yehowa gblɔe nye esi: ‘Miafe nutsitsidɔ le ɣleti enelia me,+ le ɣleti atɔ̃lia me,+ le ɣleti adrelia me,+ kple ɣleti ewolia me la,+ azu aseyetsotso kple dzidzɔkpɔkpɔ kpakple ŋkekenyuiwo na Yuda fe afe la.+ Eya ta milɔ̃ nyatefe kple ŋutifafa.’20 “Ale aʋakɔwo fe Yehowa gblɔe nye esi: ‘Dukɔwo kple du geɖe me nɔlawo ava;21 eye du ɖeka me nɔlawo ayi aɖagblɔ na du bubu me nɔlawo be: “Mina míadze agbagba aɖafo koko na Yehowa, eye míadi aʋakɔwo fe Yehowa yome mɔ. Nye hã mayi.”+22 Eye dukɔ geɖewo kple dukɔ sesẽwo ava di aʋakɔwo fe Yehowa le Yerusalem,+ eye woafo koko na Yehowa be wòave yewo nu.’23 “Ale aʋakɔwo fe Yehowa gblɔe nye esi: ‘Le ŋkeke mawo me la, ame ewo atso dukɔwo fe gbegbɔgblɔwo+ katã me alé Yudatɔ* ɖeka fe awu toga agblɔ be: “Míayi kpli mi,+ elabena míese be Mawu li kpli mi.”’”+

robotstxt: allowed

filter: keep


text:
Ðe Mawu Aŋe Aɖaba Afu Míafe Gbɔdzɔgbɔdzɔwo Dzia?
Biblia fe Nukpɔsusu
Ðe Mawu Aŋe Aɖaba Afu Míafe Gbɔdzɔgbɔdzɔwo Dzia?
‘Nyemevɔ̃ɖi o! Medzea agbagba vevie be madzudzɔ agbebaɖanɔnɔ, gake ɖeko wòglom!’
ALEAE nèsena le ɖokuiwò mea, alo ènya ame aɖe si sena le eɖokui me nenema? Ame geɖe fo nya ta be mele bɔbɔe be woaɖu gbɔdzɔgbɔdzɔ siwo tsi ame si la dzi o. Aha sesẽ, atama, alo atike vɔ̃ɖiwo zazã zu numame na ame aɖewo. Ŋubiabiã xɔ afe ɖe ame bubu geɖewo me. Eye ame aɖewo hã fo wo ɖokui ɖe agbegbegblẽnɔnɔ me vĩ kple susu be etsi yewo si xoxo.
Abe alesi wòdze le Mateo 26:41 ene la, Yesu ɖee fia tufafatɔe be yesea amegbetɔwo fe gbɔdzɔgbɔdzɔ gɔme. * Le nyatefe me la, Biblia me nuŋlɔɖiwo katã ɖo kpe edzi eme kɔ fã be Yehowa Mawu kple Yesu kpɔa nublanui na amegbetɔwo vavã. (Psalmo 103:8, 9) Gake ɖe míanɔ mɔ kpɔm be Mawu aŋe aɖaba afu míafe gbɔdzɔgbɔdzɔwo katã dzia?
Mose Kple Dawid
De ŋugble le nuŋlɔɖi si ku ɖe Mose ŋu kpɔ. Wonyae be enye amesi “fa wu amesiwo katã le anyigba dzi,” eye eʋli vevie be yealé nɔnɔme nyui ma me ɖe asi. (Mose IV, 12:3) Le Israel-viwo fe mɔzɔzɔ le gbea dzi me la, wowɔa nu madzemadzewo zi geɖe eye womedea bubu Mawu kple efe amedɔdɔwo ŋu o. Ke hã Mose di Mawu fe mɔfiafia ɖokuibɔbɔtɔe.—Mose IV, 16:12-14, 28-30.
Gake esi wòkpɔtɔ vie woawu wofe mɔzɔzɔ teɖeɖiameŋua nu la, dzi va kui ɖe dukɔ bliboa ŋu eye wòda le Mawu fe mɔfiafia dzi. Mawu tsɔe kee, gake ɖe Wòŋe aɖaba fu nudzɔdzɔ ma dzia? Ao. Egblɔ na Mose be: “Mieɖo ŋu ɖe ŋunye o . . . , eyata miakplɔ ha sia ade anyigba, si matsɔ na wo la dzi o.” Mose made Ŋugbedodonyigbaa dzi o. Le fukpekpe fe 40 sɔŋ ɖe mɔnukpɔkpɔ tɔxɛ mawo katã ta megbe la, blibomademade na tefeɖoɖoa to eŋu.—Mose IV, 20:12.
Fia Dawid hã nye mawuvɔ̃la bubu si ŋu gbɔdzɔgbɔdzɔ nɔ. Eva ɖo ɣeaɖeɣi si megate ŋu ɖu efe seselelãme dzi o eye wòdɔ kple ame bubu srɔ̃. Edze agbagba be yeatsyɔ nu edzi eye wòna wowu srɔ̃aŋutsua. (Samuel II, 11:2-27) Emegbe eva se veve ɖe efe nuvɔ̃ɖiwɔwɔa ta vevie, eye Mawu tsɔe kee. Gake Dawid tsrɔ̃ fome aɖe, eye Yehowa mekpɔ eta le dzɔgbevɔ̃e si va ɖe eyome me o. Dawid viŋutsuvia dze dɔ vevie, eye Yehowa mexɔ nɛ o togbɔ be Dawid do gbe ɖa ɖe eta hã. Ðevia va ku, eye afɔku bubuwo kplɔ wo nɔewo ɖo va Dawid fe afea dzi. (Samuel II, 12:13-18; 18:33) Dawid kpe fu vevie ɖe agbegbegblẽnɔnɔ ta.
Kpɔɖeŋu siawo ɖee fia be Mawu nana amegbetɔwo kpɔa wofe agbebaɖanɔnɔ me tsonuwo. Ele be amesiwo di be yewoasubɔe naɖɔ nusiwo me wogbɔdzɔ le le gbɔgbɔmemenyenye me la ɖo eye woazu Kristotɔ ɖɔʋuwo. Ame geɖewo wɔe nenema le fe alafa gbãtɔ me.
Ʋiʋli be Woadzudzɔ Nuvɔ̃wɔwɔ
Wobua apostolo Paulo wòsɔ nyuie be enye Kristotɔwo fe agbenyuinɔnɔ fe kpɔɖeŋuɖola. Gake ɖe nènya be enɔ ʋiʋlim ɣesiaɣi be yeaɖu yefe gbɔdzɔgbɔdzɔwo dzia? Romatɔwo 7:18-25 fo nu tso ʋiʋli sia ŋu eme kɔ nyuie, eye kpukpui 23 yɔe be ‘aʋawɔwɔ.’ Paulo wɔ avu madzudzɔmadzudzɔe, elabena enya be nuvɔ̃ nu menya tsina o.—Korintotɔwo I, 9:26, 27.
Kristotɔ siwo nɔ blema Korintotɔ hamea me dometɔ aɖewo nye nugbegblẽwɔlawo tsã. Biblia gblɔ be wonye ‘matrewɔlawo, ahasiwɔlawo, ŋutsu siwo dɔna kple ŋutsu, fiafitɔwo, ŋubiãlawo, kple ahamulawo.’ Gake egagblɔ be “wole tsi na” wo. (Korintotɔwo I, 6:9-11) Le mɔ ka nu? Wodo ŋusẽ wo kple sidzedze vavãtɔ, Kristotɔwo fe hadede, kpakple Mawu fe gbɔgbɔ be woadzudzɔ agbebaɖanɔnɔ. Mlɔeba la, Mawu va bu wo ame dzɔdzɔewo le Kristo fe ŋkɔ me. Ẽ, Mawu tsɔ wofe nuvɔ̃wo ke wo, eye wòna dzitsinya nyui su wo si.—Dɔwɔwɔwo 2:38; 3:19.
Paulo kple Kristotɔ siwo nɔ Korinto mebu wofe nuvɔ̃menyenye nu tsɛ o. Ke boŋ wowɔ avu kpli wo, eye wokpɔ dziɖuɖu to Mawu fe kpekpeɖeŋu me. Ƒe alafa gbãtɔ me Kristotɔ mawo va dze na kafukafu le agbenyuinɔnɔ me, togbɔ be nugbegblẽwɔwɔ fo xlã wo eye blibomademade fe gbɔdzɔgbɔdzɔ le wo ŋu hã. Ke míawo ya ɖe?
Mawu Di be Míaɖu Míafe Gbɔdzɔgbɔdzɔ Dzi
Gbɔdzɔgbɔdzɔ dzi ɖuɖu mana be wòaɖe ɖa keŋkeŋ o. Togbɔ be mele be míaɖe mɔ ɖe míafe blibomademade fe ŋusẽkpɔɖeamedzi ŋu o hã la, míate ŋu aɖee ɖa keŋkeŋ o. Egbɔdzɔna ame le mɔ vovovowo nu wote ŋu va zua numamewo. Ke hã mele be míana ta o. (Psalmo 119:11) Nukatae esia le vevie?
Elabena Mawu meɖea mɔ be blibomademade nazu taflatsedonu ɣesiaɣi na agbebaɖanɔnɔ o. (Yuda 4) Yehowa di be amegbetɔwo nawɔ ɖɔɖɔɖo be woanɔ agbe nyui. Biblia la gblɔ be: “Mitsri nuvɔ̃.” (Romatɔwo 12:9) Nukatae Mawu tɔ afɔ to sesĩe alea gbegbe ɖo?
Susu ɖeka enye be mɔɖeɖe ɖe gbɔdzɔgbɔdzɔ ŋu gblẽa nu le ame ŋu. Biblia gblɔ le Galatiatɔwo 6:7 be: “Nusi ke ame fãna la, esia ke wòaŋe.” Zi geɖe la, amesiwo ɖea mɔ numãme aɖewo tsia wo si, alo biãa ŋu, alo nɔa agbegbegblẽ la ŋea wo me tsonu vɔ̃ɖiwo le wofe agbe me. Gake eganye le susu aɖe si le vevie wu tae.
Nuvɔ̃wɔwɔ nye agɔdzedze le Mawu dzi. ‘Eklãa’ mía kple Yehowa dome. (Yesaya 59:2) Esi Mawu mekpɔa ŋudzedze ɖe amesiwo nɔa nuvɔ̃wɔwɔ dzi ŋu o ta la, exlɔ̃ nu ame mawo be: “Mile tsi, miklɔ mia ɖokui ŋu! . . . eye midzudzɔ vɔ̃ɖiwɔwɔ.”—Yesaya 1:16.
Mía Wɔla la lɔ̃a ame eye wòkpɔa nublanui. “Melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.” (Petro II, 3:9) Tanana le gbɔdzɔgbɔdzɔ me ɣesiaɣi mana Mawu nave mía nu o. Esi Mawu meŋea aɖaba fua míafe gbɔdzɔgbɔdzɔwo dzi o ta la, mele be míawo hã míawɔe o.
[Etenuŋɔŋlɔwo]
^ mm. 5 Yesu gblɔ be: “Gbɔgbɔ la le lɔlɔ̃m, gake ŋutilã la gbɔdzɔ.”


text:
Mawu Kpe Ðe Ŋunye Meɖu Dodokpɔwo Dzi
Mawu Kpe Ðe Ŋunye Meɖu Dodokpɔwo Dzi
Abe ale si Vazir Asanov gblɔe ene
Meti kpo tso nye aba dzi hetsɔ Biblia bla ɖe ali dzi, eye medo awu kpatakpata. Hafi madzo to fesre nu adzo la, meŋlɔ nudodo aɖewo da ɖe abaa dzi hehe abadzivɔ tsyɔ edzi be wòadze abe ɖe mekpɔtɔ le alɔ̃ dɔm ene. Emegbe mesi du yi Fiaɖufe Akpata me henɔ gbe dom ɖa na Mawu be wòakpe ɖe ŋunye. Nu sia dzɔ le fe 1991 me esime mexɔ fe 14.
KURDTƆWO fe fome aɖe mee wodzim ɖo, le du aɖe si nɔ afi si va zu Kazakhstan, si nye dukɔ 15 siwo fo fu nye Soviet Union tsã la dometɔ ɖeka, si va zu dukɔ nɔɖokuisi fifia la, fe anyiehe gome. Dzinyelawo kple fonyemetɔwo na hehem kple susu be mava zu kplɔla si ana ablɔɖe míafe dukɔmetɔwo le etsɔme. Melé fu ame siwo léa fu Kurdtɔwo la ale gbegbe be menɔ klalo be mawu amewo atsɔ ana ablɔɖe mía de tɔwo tso ameteteɖeanyi me.
Le fe 1980 feawo fe nuwuwu lɔfo la, Yehowa Ðasefowo te Biblia sɔsrɔ̃ kple mía kple danye kpakple nɔvinyeŋutsu suetɔ. Gake Papa melɔ̃ ɖe edzi be míade ha kple Kristotɔwo o. Ke hã, meyi edzi nɔ nua srɔ̃m. Le Kurdtɔwo fe fomewo me la, ame aɖeke mekea atse be yeadze aglã ɖe fomea fe ta ŋu o. Togbɔ be melɔ̃ fofonye hã la, Biblia me nyatefe siwo srɔ̃m menɔ la lé dzi nam ale gbegbe.
Tsitretsitsi Ðe Ŋunye Le Afe Me Kple Le Suku
Gbe ɖeka la, nufiala aɖe kpɔ Gbetakpɔxɔ magazine le nye akplo me, eye wògblɔe na dzinyelawo. Papa fo tome nam dzikutɔe ale gbegbe be ʋu koe do le nye ŋɔti me. Edo ɣli gblɔ be: “Ègakpɔtɔ le ha dem kple subɔsubɔha ma me tɔwo kokokoa?”
Emegbe Papa gblɔ na míafe fomea be yemegabuam de ye viwo dome o. Nya ma sese gbã dzi nam ale gbegbe! Le ɣeyiɣi ma ke me la, nye sukuhatiwo dometɔ geɖe te asafofo nam, eye bubuwo hã ɖia gbɔm le dutofo. Nufialawo meganaa dzeside nyuiwom o, eye zi geɖe la, woɖua fewu le nye dzixɔsea ŋu le sukuxɔ me hedzea agbagba be yewoafã wofe mawudzimaxɔse fe susuwo ɖe menye.
Togbɔ be wotsia tsitre ɖe ŋunye alea hã la, megadzea agbagba dea Kristotɔwo fe kpekpewo kokoko hefoa nu tso nye dzixɔse yeyea ŋu na ame bubuwo hã. Le ɣeyiɣi aɖe megbe la, Papa va nya be megakpɔtɔ le ha dem kple Ðasefowo hexlẽa Biblia hã. Kwasiɖa aɖe gbe la, medi nya aɖe si matsɔ ado taflatsɛ ahado le afe me ayi ɖade kpekpe la gblɔ. Enumake Papa gblɔ nam be mayi aɖamlɔ anyi. Egblɔ gbeteteɖedzitɔe be, “Fifia, tso egbea dzi la, le Kwasiɖa ɖe sia ɖe gbe, le gafofo sia me la, ele be nànɔ aba dzi.” Edo ŋɔdzi nam be ne metri to la, yeahe to nam vevie, eye mekpɔe be enye nu si wòɖo kplikpaa vavã.
Metsɔ aɖatsiwo fo koko na Yehowa, Mawu vavã la, be wòana Papa fe dzi nabɔbɔ, gake gbeɖegbeɖea koe. Esia na meɖo ŋku ale si wote Israel viwo ɖe anyi le Egipte la dzi. Fofonye fe nuwɔna na meɖo ŋku Farao, si gbe be yemaɖe asi le Israel viwo ŋu woayi aɖade ta agu na Yehowa o la dzi.—2 Mose 5:1, 2.
Nyametsotsowo Wɔwɔ
Kwasiɖa aɖe gbe la, meɖoe be made kpekpe godoo. Dzodzodzoetsitsi na nye dzi nɔ tsotsom esime menɔ gbe dom ɖa na Yehowa le ɖoɖoezizi me le nye aba dzi. Esime dzinyelawo ge ɖe nye xɔdɔme la, mewɔ abe ɖe menɔ alɔ̃ dɔm ene. Papa gblɔ ŋudzedzekpɔkpɔtɔe be, “Vi ɖoto kae nye esi le asinye.” Ete ɖe ŋunye kiss nam, eye wozɔ dzadzadza hetrɔ dzo. Meyi edzi nɔ gbe dom ɖa vevie.
Esi dzinyelawo trɔ dzo etefe medidi o la, meti kpo tso nye aba dzi, abe ale si megblɔe le ŋgɔdonyaa me ene, hetsɔ nye afɔkpawo le abatia te, eye medzo kpo to fesre nu dzo. Kpekpea fe gafofo evea va yi kaba ŋutɔ, eye mete nu si adzɔ ne metrɔ yi afe me la ŋu bubu. Dzidzɔtɔe la, togbɔ be Dada va nya be nye awuwoe nɔ abaa dzi ke menye nye ŋutɔe o hã la, megblɔ nya aɖeke na Papa o. Ke hã, exlɔ̃ num be yemegale nu mia ge ɖe nuwɔna ma tɔgbi dzi agbe egbɔgblɔ na Papa azɔ o.
Le fe 1992 me la, megblɔ na dzinyelawo be xɔ̃nye aɖe yina azã tɔxɛ aɖe ɖu ge eye wòkpem be mava míayi. Le nyatefe me la, azã tɔxɛ siae nye Yehowa Ðasefowo fe takpekpe aɖe si wɔ ge woala le Taraz, si didi tso Karatau, afi si míele la gbɔ abe kilometa 100 ene, si meɖo be made. Wowɔ ɖoɖo be maxɔ nyɔnyrɔ le takpekpe ma me atsɔ aɖo kpe adzɔgbe si meɖe na Yehowa la dzi. Mebia Dada be wòaku sefofo aɖe si ŋkɔe nye sunflower fe ku tɔkpo ɖeka tso míafe ava me nam. Metɔ kuawo hedzra wo le asi me, eye esia na mekpɔ ga si asu na nye mɔzɔzɔ ayi takpekpea.
Esi metrɔ gbɔ la, Papa biam nenye be azãa ɖufe dede kple xɔ̃nyea vivi nunye hã. Megblɔ nɛ be evivi nunye ŋutɔ. Mekpɔe be Yehowa nɔ nye akpa dzi, elabena Papa megabia nya aɖekem tso azãɖufea dede ŋu o. Lododowo 3:5, 6 me nyawo doa dzidzɔ nam ŋutɔ, afi si gblɔ be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.”
Meva Gbɔdzɔ Le Gbɔgbɔ Me
Papa fe tsitretsitsi ɖe ŋunye mewu enu le nye nyɔnyrɔxɔxɔ megbe o. Esi meyi edzi nɔ ha dem kple Ðasefoawo ta la, Papa foam vevie le amewo ŋkume kple ne mía kpli ɖeɖe míeli hã. Eɖia gbɔm hefoa nya ɖe nunye gbe sia gbe kloe, eye mefaa avi zi geɖe. Kazakhstan dukɔa nɔ efe ɖokuisinɔnɔ xɔm tso Soviet Union gbɔ ɣemaɣi, eye dzinyelawo kple míafe fometɔwo foa nya ɖe nunye be mati dunyahehe me yeaɖi taɖodzinu nyuiwo yome. Wosusu be nu nyuiwo nɔ ŋunye tom.
Nɔvinyeŋutsu tsitsitɔ kpɔ dzidzedze geɖe le kamedefefewo wɔwɔ me, eye Papa foa nu tso eŋu zi geɖe abe kpɔɖeŋu si wòle be masrɔ̃ ene. Esia wɔe be le fe 1994 fe nuwuwu lɔfo la, nye hã meva fo ɖokuinye ɖe kamedefefewo wɔwɔ me. Nye dzɔdzɔmeŋutetewo de dzinye ale gbegbe be etefe medidi hafi mete dzidzedzekpɔkpɔ hexɔa kafukafu tso amewo gbɔ le nye bibi ɖe bɔlfofo kple kamedede me ta o. Meva te seŋutinunya hã sɔsrɔ̃ bene mate ŋu asu te nyuie aʋli Kurdtɔwo fe gomenɔamesiwo ta. Meva fo ɖokuinye ɖe dunyahehe me gɔ̃ hã, eye mebu Kurd sɔhɛwo fe dunyahehabɔbɔ aɖe hã ɖoɖo ŋu. Papa va le kafuyem azɔ.
“Papa, Èɖu Dzi”
Meva gbɔdzɔ le gbɔgbɔ me ale gbegbe be medzudzɔ Biblia xexlẽ kpakple Yehowa Ðasefowo fe kpekpewo dede. Medea dzi fo na ɖokuinye kple susu sia be, ne meva tsi nyuie la, magava subɔ Yehowa ake. Gbe ɖeka, Papa biam be megadea ha kple Yehowa Ðasefowo hã. Meɖo eŋu nɛ be: “Ao. Papa, èɖu dzi. Edo dzidzɔ na wò azɔa?” Nya sia na Papa kpɔ dzidzɔ ŋutɔ. Eye wògblɔ dadatɔe be: “Fifia hafie nèzu vinyeŋutsu!”
Nyemega dea kpekpewo o hena fe eve sɔŋ, evɔ edzroam ɣeaɖewoɣi be made hafi. Ke hã, ŋukpe na nyemete ŋu wɔa nye didiawo dzi o. Ewɔna nam be ame siwo le hamea me mase nye nɔnɔmea gɔme o.
Le ɣeyiɣi ma ke me la, kakaɖedzi nɔ asinye be naneke meli si nyo wu Yehowa subɔsubɔ o. Megblɔna na ɖokuinye enuenu be, ‘Aleke kee wòɖale o, melɔ̃ Yehowa!’ Emegbe Papa te nyafofo ɖe nunye be made yunivɛsiti. Melɔ̃ hedo ŋugbe gɔ̃ hã be made sukua yi ŋgɔ axɔ kafukafugbalẽ nyuiwo. Gake menɔ gbɔgblɔm le dzi me be, ne menya ɖo Almaty, dugã deŋgɔ si le Kazakhstan fe anyiehe ko la, madi Ðasefowo fe mɔ godoo.
Nɔnɔmeawo Trɔ Dzidzɔtɔe
Esi mete yunivɛsitia dede etefe medidi o la, medo go Ðasefo eve wonɔ gbefã ɖem le ablɔ aɖe dzi le Almaty. Wote ɖe ŋunye hebiam be, “Ame kae nèbu be eyae le xexea dzi ɖum?”
Meɖo eŋu be, “Satana Abosam, si nye Yehowa kple amefomea katã fe futɔ lae.” (2 Korintotɔwo 4:3, 4) Meɖe nu me na wo be Ðasefo xɔnyɔnyrɔe menye gake meva gbɔdzɔ.
Le fe 1996 fe nuwuwu lɔfo la, Ðasefowo gate Biblia sɔsrɔ̃ kplim ake. Le nua sɔsrɔ̃ kplim zi geɖe megbe la, dzo gaɖo menye bliboe ɖe Yehowa subɔsubɔ ŋu, eye mete gomekpɔkpɔ le Ðasefo siwo le Almaty la fe wɔnawo katã me. Le September 1997 me la, mete subɔsubɔ abe gbe sia gbe mɔɖela, alo ɣeyiɣiawo katã fe subɔla ene.
Le fe ɖeka megbe la, Papa va srãm kpɔ. Mesi du yi ɖado goe hewɔ atuu nɛ. Ebia be matsɔ nu siwo katã yewɔ ɖe ŋunye le fe siwo va yi me la ake ye. Egblɔ be ɖe yemese nu siwo wɔm menɔ kpakple nye dzixɔsea siaa gɔme o. Megblɔ nɛ be, “Papa, melɔ̃ wò vevie ŋutɔ.”
Aleke gbegbee dzi dzɔmee nye esi esime Papa lɔ̃ xɔ Biblia srɔ̃gbalẽwo hebia be mana Biblia ɖeka ye, eye wògblɔ be yedi be yeaxlẽe tso efe gɔmedzedze va se ɖe efe nuwuwu! Le fe ɖeka megbe la, egava srãm kpɔ ake, gake fifia ya, woa kple Dada ye va. Esi míeyi Fiaɖufe Akpata me la, dukɔ vovovo me tɔwo te ɖe wo ŋu hedo gbe na wo vividoɖeameŋutɔe henɔ wo ɖokuiwo ɖem fia wo. Esia wɔ dɔ ɖe Papa dzi ale gbegbe, eye wòte Ðasefowo fe agbalẽwo xexlẽ veviedodotɔe.
Yayra Gbagowo
Le September 2001 me la, meɖe Russia ɖetugbui nyui aɖe si ŋkɔe nye Yelena. Ƒe 1997 mee wòxɔ nyɔnyrɔ zu Ðasefo, eye wòte gbe sia gbe mɔɖeɖedɔa wɔwɔ le May 2003 me. Dzi dzɔ mí ale gbegbe esi míese be Ðasefowo te Biblia sɔsrɔ̃ kple dzinyelawo eye wole gbɔgbɔmeŋgɔyiyi nyuiwo wɔm. Le nyatefe me la, nyemeka ɖe nyaa dzi o va se ɖe esime Papa ŋutɔ ke nu gblɔe nam. Egblɔ nam le telefon dzi be, Yehowa ye nye Mawu vavã ɖeka la!
Enye dzidzɔ nam ŋutɔ be mɔnukpɔkpɔ su asinye mesrɔ̃ Biblia kple ame siwo tso dukɔ vovovowo me le Almaty afi sia, ame siawo dometɔ aɖewo tso China, Iran, Pakistan, Syria, kple Turkey. Etefe medidi boo o la, Irantɔ nunɔla aɖe bia tso asinye be masrɔ̃ Biblia kpli ye le Persiagbe, si nye wo degbe, me. Nusɔsrɔ̃ tso Yehowa ŋu do dzidzɔ na asrafomegã aɖe si tso Afghanistan la ale gbegbe. Gakpe ɖe eŋu la, edo dzidzɔ nam ŋutɔ be mesrɔ̃ nu kple ame aɖe si tso Syria la le Kurdgbe si nye mía degbe la me, eye nusɔsrɔ̃ kple amewo le Kazakhgbe kple Russiagbe, siwo mesrɔ̃ le ɖevime, la hã do dzidzɔ nam ŋutɔ.
Fifia la, mía kple Yelena míele subɔsubɔm le Kazakhgbedolawo fe hame aɖe, si nye Yehowa Ðasefowo fe hame siwo wu 35 le Almaty dometɔ ɖeka la me. Le fe si va yi me la, mɔnukpɔkpɔ su mía kple Yelena si be míasubɔ le Yehowa Ðasefowo fe alɔdzedɔwɔfe si le afi si gogo Almaty, si tutu nu wowu etefe medidi o la, hena ɣeyiɣi aɖe.
Ɣeaɖewoɣi va yi la, wofiam be malé fu ame, gake Yehowa fiam be malɔ̃ ame. Meka ɖe edzi bliboe be mele be míaɖe mɔ gbeɖe be woafo nya ɖe mía nu míawɔ nu si to vovo na esia o, ne míafe fometɔwo kple xɔlɔ̃ siwo asusu be nu nyui wɔm yewo le na mí la gbɔe wòtso gɔ̃ hã. (Galatiatɔwo 6:9) Fifia, dzi le dzɔyem ŋutɔ be mía kple srɔ̃nye ‘míele geɖe wɔm le Afetɔ la fe dɔa me.’—1 Korintotɔwo 15:58.—g08 09-E.
[Nya si ɖe dzesi si le axa 11]
Dada xlɔ̃ num be yemegale nu mia ge ɖe nuwɔna ma tɔgbi dzi agbe egbɔgblɔ na Papa azɔ o
[Nɔnɔmetata si le axa 13]
Fiaɖufe Akpata si le Karatau, afi si mede kpekpe le esime menye sɔhɛ
[Nɔnɔmetata si le axa 13]
Dzinyelawo, siwo tsɔa ɖe le míafe subɔsubɔdɔa me fifia
[Nɔnɔmetata si le axa 13]
Mía kple Yelena, le míafe srɔ̃kpegbe
[Nɔnɔmetata si le axa 13]
Mía kple Yelena, le alɔdzedɔwɔfe yeye si gogo Almaty


text:
Watchtower Library
Bibliawo kple agbalẽ siwo Yehowa Ðasefowo ta la nue wofo fu tsɔ wɔ Watchtower Library la. Biblia ŋuti numekugbalẽ si nye Insight on the Scriptures, agbalẽwo, agbalẽ gbadzawo, traktwo, magazinewo kple agbalẽ bubuwoe le Watchtower Library la me. Dɔwɔnu siwo kpena ɖe ame ŋu le numekuku me, abe Watch Tower Publications Index (Index des publications Watch Tower) kple Numekuku Ŋuti Mɔfiagbalẽ Na Yehowa Ðasefowo ene hã le eme. Àte ŋu adi nyawo, nyagbewo, alo mawunyakpukpuiwo le agbalẽ siawo dometɔ ɖe sia ɖe me.
Da Watchtower Library Ðe Wò Mɔ̃ Dzi
Wɔ Watchtower Library fe kɔpi eye nàdae ɖe wò kɔmpiuta dzi.
Ale Si Nàda Nu Yeyewo Ðe Watchtower Library Dzi
Àte ŋu ana Watchtower Library ŋutɔ nadi nu yeyewo le eɖokui si, alo wò ŋutɔ nàwɔ wofe kɔpi ahada wo ɖe Watchtower Library dzi.


text: 4 Eya ta esi wokpɔ nublanui na mí hetsɔ subɔsubɔdɔ sia de asi na mí ta la, míenaa ta o.2 Ke boŋ míegbea nu le ŋukpenanu ɣaɣlawo gbɔ, míewɔa ayemenu o, eye míetɔa tsi Mawu fe nya+ la hã o; ke boŋ le Mawu ŋkume la, míehea nyatefea ɖe go eye míekpɔa ŋusẽ nyui ɖe amewo katã fe dzitsinya dzi.+3 Ke ne wotsyɔ nu nya nyui si gblɔm míele la dzi vavã la, ame siwo le tsɔtsrɔ̃m lae wotsyɔ nu edzi na,4 ale nuɖoanyi*+ sia fe mawu gbã ŋku na dzimaxɔsetɔ siawo fe tamesusu,+ ale be Kristo, si nye Mawu fe nɔnɔme+ la, fe ŋutikɔkɔe nya nyui la fe kekeli nagaklẽ na wo o.+5 Elabena míele gbefã ɖem mía ɖokui o, ke boŋ Yesu Kristo, be eyae nye Afetɔ la, eye míawo míenye miafe kluviwo le Yesu ta.6 Elabena Mawu ame si gblɔ be, “Kekeli neklẽ tso viviti me”+ lae klẽ ɖe míafe dziwo me be wòana Mawu ŋuti sidzedze wɔnuku la naklẽ ɖe wo me+ to Kristo fe mo dzi.7 Gake nu xɔasi sia le mía si+ le anyigoewo me,+ ale be ŋusẽ si gbɔ dzɔdzɔmetɔ ŋu la nanye Mawu tɔ, eye menye mía gbɔ wòatso o.+8 Womimi mí ɖo le go sia go me, ke menye ale gbegbe be míedo kpo ʋaʋã o; míetɔtɔ, ke menye be míenya nu si míawɔ kura o;*+9 wotia mía yome, ke womegblẽ mí ɖi o;+ woxlã mí ɖe anyi, ke wometsrɔ̃ mí o.+10 Míedoa dzi le fu siwo Yesu kpe vevie la tɔgbi ke me ɖaasi le míafe ŋutilã me,+ be Yesu fe agbe nadze hã le míafe ŋutilã ŋu.11 Elabena mí, ame siwo le agbe la, míedzea ŋgɔ ku ɣesiaɣi+ le Yesu ta, ale be Yesu fe agbe nadze hã le míafe ŋutilã si kuna la ŋu.12 Ale ku le dɔ wɔm le mía me, gake agbe le dɔ wɔm le miawo me.13 Ke esi xɔse ma ke si ŋu woŋlɔ le be, “Mexɔe se, eya tae mefo nu ɖo”;+ fe gbɔgbɔ le mía me ta la, míawo hã míexɔe se, eya tae míefoa nu ɖo,14 elabena míenyae be Ame si fɔ Yesu ɖe tsitre la afɔ míawo hã ɖe tsitre kpe ɖe Yesu ŋu, eye wòaɖe míawo kple miawo siaa afia.+15 Elabena wowɔ nu siawo katã le mia ta, ale be amenuveve si dzi ɖe edzi la, nasɔ gbɔ ɖe edzi le ame geɖe wu fe akpedada ta, hena Mawu fe ŋutikɔkɔe.+16 Eya ta míenaa ta o, ke ne ame si míenye le gota gome le gbegblẽm hã la, kakaɖedzi li be ame si míenye le ememe ya le yeye zum gbe sia gbe.17 Elabena togbɔ be ɣeyiɣi vi aɖe fe xaxa* si nu mesẽ o koe wònye hã la, ehea ŋutikɔkɔe gã mavɔ si foa nu sia nu ta sãsãsã la vanɛ na mí;+18 esi míenana míafe ŋkuwo nɔa nu siwo wokpɔna la ŋu o, ke boŋ nu siwo womekpɔna o la ŋu.+ Elabena nu siwo wokpɔna la nɔa anyi ɣeyiɣi vi aɖe ko, ke nu siwo womekpɔna o ya nɔa anyi tegbee.


text: 24 Le kwasiɖaa fe ŋkeke gbãtɔ dzi la, nyɔnuawo yi yɔdo* la to le ŋdi kanya, eye wotsɔ atike ʋeʋĩ siwo wodzra ɖo la ɖe asi.+2 Gake wokpɔ be womli kpe la ɖa le yɔdoa* nu,+3 eye esi woge ɖe eme la, womekpɔ Afetɔ Yesu fe kukua o.+4 Esi wotɔtɔ hetsi yaa le esia ŋuti la, kpɔ ɖa, ŋutsu eve siwo le awu dadzowo me le tsitre ɖe wo gbɔ.5 Nyɔnuawo vɔ̃ ŋutɔ, eye wode mo to, eya ta ŋutsuawo bia wo be: “Nu ka tae miele ame gbagbe dim le ame kukuwo dome?+6 Mele afi sia o, ke boŋ wofɔe ɖe tsitre. Miɖo ŋku nya si wògblɔ na mi esime wònɔ Galilea la dzi,7 be woade Amegbetɔvi la asi na nu vɔ̃ wɔlawo, eye woahee ɖe ati ŋu, gake afɔ le ŋkeke etɔ̃a gbe.”+8 Ale wɔ woɖo ŋku efe nyawo dzi,+9 eye wotrɔ tso yɔdoa* to va ka nya siawo katã ta na Ame Wuiɖekɛawo kple ame susɔeawo katã.+10 Nyɔnu siawoe nye Maria Magdalatɔ, Yohana kple Yakobo dada Maria. Eye nyɔnu bubu siwo kpe ɖe wo ŋu la hã nɔ nya siawo gblɔm na apostoloawo.11 Gake nya siawo ɖi bometsinya na wo, eye womexɔ nyɔnuawo dzi se o.12 Gake Petro tsi tsitre, eye wòfu du yi yɔdo* la to, esi wòbɔbɔ do mo ɖe eme la, aklalawo ko wòkpɔ. Ale wòtrɔ dzo hele nu si dzɔ la ŋu bum.13 Ke gbe ma gbe tututu la, wo dometɔ eve le mɔ dzi yina kɔfe aɖe si ŋkɔe nye Emaus la me, kɔfe sia didi tso Yerusalem gbɔ abe agbadrofe adre* lɔfo ene,14 eye wole dze ɖom tso nu siwo katã dzɔ la ŋuti.15 Ke esi wole dze ɖom hele nya siawo dzakam la, Yesu ŋutɔ te ɖe wo ŋu eye wòzɔ kpli wo,16 ke womete ŋu kpɔe dze sii o.+17 Ebia wo be: “Nya kawo me dzrom miele vevie le mɔa dzi?” Ale wotɔ heɖo nublanuimo.18 Eye wo dometɔ si ŋkɔe nye Kleopa biae be: “Amedzroe nènye le Yerusalem eye wò ɖeɖe koe li, eye mènya nu siwo dzɔ le afi ma le ŋkeke siawo me oa?”19 Ebia wo be: “Nu kawoe?” Woɖo eŋu nɛ be: “Nu siwo ku ɖe Yesu Nazaretetɔ+ la, ame si zu nyagblɔɖila sẽŋu le nya kple nuwɔna me le Mawu kple dukɔ blibo la katã ŋkume,+20 kple ale si míafe nunɔlawo fe tatɔwo kple dziɖulawo dee asi wotso kufia nɛ,+ eye wohee ɖe ati ŋu la ŋuti.21 Evɔ míawo ya míenɔ mɔ kpɔm be ame siae aɖe Israel;+ hekpe ɖe nu siawo katã ŋu la, egbee nye ŋkeke etɔ̃lia tso esime nu siawo dzɔ.22 Gawu la, mía dome nyɔnu aɖewo hã va gblɔ nukunya aɖe na mí, elabena woyi yɔdo* la to ŋdi kanya,+23 esi womekpɔ efe kukua o la, wova gblɔ be yewokpɔ mawudɔla aɖewo hã, siwo gblɔ na yewo be egbɔ agbe.24 Eya ta mía dometɔ aɖewo yi yɔdoa* to,+ eye wokpɔe abe ale si tututu nyɔnuawo gblɔe ene, ke womekpɔ eya ŋutɔ o.”25 Eye wògblɔ na wo be: “Oo ame masenugɔmewo kple ame siwo fe dzi mexɔa nya siwo katã nyagblɔɖilawo gblɔ la dzi sena kaba o!26 Ðe mehiã be Kristo la nakpe fu siawo,+ eye wòayi efe ŋutikɔkɔe la me oa?”+27 Eye esi wòdze egɔme tso Mose kple Nyagblɔɖilawo fe nuŋlɔɖiwo katã dzi la,+ eɖe nu siwo ku ɖe eya ŋutɔ ŋu le Ŋɔŋlɔawo katã me la me na wo.28 Mlɔeba wogogo kɔfe si me yim wole, eye wòwɔ abe ɖe wòle eme tsom ene.29 Ke wofoe ɖe enu gblɔ be: “Tsi mía gbɔ, elabena fiẽ ɖo, eye ŋkekea wu enu vɔ.” Ale wòyi be yeatsi wo gbɔ.30 Esi Yesu bɔbɔ nɔ kplɔ̃ ŋu kpli wo be yewoaɖu nu la, etsɔ abolo, eyra ɖe edzi, eye wòŋe eme tsɔ na wo.+31 Ale wofe ŋkuwo ʋu, eye wokpɔ Yesu dze sii, ke ebú vĩi le wo gbɔ.+32 Eye wogblɔ na wo nɔewo be: “Ðe míafe dzi melé dzo le mía me, esi wòle nu fom na mí le mɔa dzi hele Ŋɔŋlɔawo me ɖem na mí tsitotsito oa?”33 Le gafofo ma tututu me la, wotso dze mɔ, eye wogbugbɔ va Yerusalem, eye wokpɔ Ame Wuiɖekɛawo kple ame siwo kpe ɖe wo ŋu la wofo fu ɖi34 hele gbɔgblɔm be: “Wofɔ Afetɔ la ɖe tsitre vavã, eye wòɖe eɖokui fia Simon!”+35 Eye woawo hã wogblɔ nu siwo dzɔ le mɔa dzi kple ale si wokpɔ eya amea dze sii le aboloa ŋeŋe me la na wo.+36 Esi wole nu fom tso nu siawo ŋu la, eya ŋutɔ va tsi tsitre ɖe wo titina hegblɔ na wo be: “Ŋutifafa na mi.”+37 Gake dzika tso wo fo, wovɔ̃ ŋutɔ, eye wosusu be gbɔgbɔ aɖe kpɔm yewole.38 Eya ta egblɔ na wo be: “Nu ka ŋuti mietɔtɔ, eye ɖikeke ɖo miafe dziwo me?39 Mikpɔ nye asiwo kple nye afɔwo ɖa, eye miakpɔe be nye ŋutɔŋutɔe; mili asi ŋunye kpɔ, elabena ŋutilã kple fu mele gbɔgbɔ si, abe ale si miele ekpɔm le ŋunye la ene o.”40 Eye esi wògblɔ esia la, etsɔ efe asiwo kple afɔwo fia wo.41 Ke esi womele edzi xɔm le sesem o le dzidzɔ si gbegbe wokpɔ kple ale si wòwɔ nuku na wo ta la, ebia wo be: “Nuɖuɖu aɖe le mia si le afi sia?”42 Eye wotsɔ tɔmelã memee kakɛ aɖe nɛ,43 eye wòxɔe ɖu le wo ŋkume.44 Azɔ egblɔ na wo be: “Nya siawoe megblɔ na mi esi megali kpli mi+ be nu siwo katã woŋlɔ ɖe Mose fe Sea kple Nyagblɔɖilawo fe nuŋlɔɖiwo kpakple Psalmowo me le ŋunye la nava eme.”+45 Eye wòʋu wofe susu be woase Ŋɔŋlɔawo gɔme,+46 eye wògblɔ na wo be, “Nya siae woŋlɔ ɖi: be Kristo la akpe fu, eye wòafɔ tso ame kukuwo dome le ŋkeke etɔ̃a gbe,+47 eye woaɖe gbefã dzimetɔtrɔ hena nu vɔ̃wo tsɔtsɔ ke+ le dukɔwo katã me le efe ŋkɔ la me+—esia adze egɔme tso Yerusalem.+48 Mianye ɖaseɖilawo le nu siawo ŋuti.+49 Eye kpɔ ɖa, maɖo nu si ŋugbe Fofonye do la ɖe mia dzi. Ke minɔ dua me va se ɖe esime woana ŋusẽ mi tso dzifo.”+50 Eye wòkplɔ wo do go va se ɖe keke Betania ke, eye wòkɔ efe asiwo dzi heyra wo.51 Esi wòle wo yram la, woɖee ɖa le wo ŋu, eye wokɔe yi dzifo.+52 Eye wobɔbɔ nɛ, eye wogbugbɔ va Yerusalem kple dzidzɔ gã aɖe.+53 Eye wonɔa gbedoxɔa me ɖaa henɔa Mawu kafum.+


text:
Nukatae Mía Kple Amesi le Xɔme fe Anyinɔnɔ Sesẽ Alea?
Sɔhɛwo Biana Be . . .
Nukatae Mía Kple Amesi le Xɔme fe Anyinɔnɔ Sesẽ Alea?
“Nyemelɔ̃a ɖi o, mele dzadzɛ ŋutɔ. Gake ne meɖo afeme la, amesi le xɔme kplim draa eɖokui ɖe anyigba nɔa television kpɔm—hekakaa pepawo kple bli tɔtɔewo ɖe afisiafi. Ɣesiaɣi si megbɔna ɖe afeme la nusiwo ŋu mava ke ɖo la nɔa susu me nam, eye megblɔna na ɖokuinye be, ‘nyemage ɖe xɔa me o.’”—David.
“Ðevi gbegblẽ donufoname aɖe koe amesi le xɔme kplim nye. Ewɔ nam be esusuna be subɔvi aɖewo le mía gbɔ. Eye edina ɣesiaɣi be woawɔ yefe lɔlɔ̃nu.”—Renee. *
“DZIDODO be woanɔ te ɖe amedzro fe nɔnɔme nu ate ŋu ana woasrɔ̃ . . . tufafa kple asiɖeɖe le nya ŋu. Gake esɔsrɔ̃ mele bɔbɔe o,” alea nyati aɖe si dze le U.S.News & World Report me gblɔ enye si. Amesi nɔ xɔme kple ame aɖe kpɔ alɔ̃ ɖe edzi.
Yunivɛsiti-dela geɖewo nɔa xɔme kple wo hatiwo be woaɖe sukufe gbogbo xexe dzi akpɔtɔ. Sɔhɛ bubuwo ʋuna va nɔa xɔme kple wo nɔewo esi wodi be yewoaɖe ɖa le yewo dzilawo ŋu ta. Kristotɔ sɔhɛwo dometɔ geɖe nɔa xɔme kple wo tɔ bubu kple susu be woate ŋu awɔ gbɔgbɔmedɔwo. (Mateo 6:33) Wokpɔnɛ be ame aɖe si woama fe me kpli kpɔkpɔ kpena ɖe yewo ŋu be yewote ŋu wɔa ɣeyiɣiawo katã fe nyanyuigbɔgblɔdɔa. Ɣeaɖewoɣi la, dutanyanyuigblɔlawo hã zãa xɔ ɖeka kple wo tɔ bubuwo eye nenema ke wòle le Yehowa Ðasefowo fe alɔdzedɔwɔfe vovovowo. *
Nyɔ! ŋlɔlawo ɖo dze kple ɖekakpui kple ɖetugbi geɖe siwo nɔ xɔme kple ame aɖe kpɔ. Wo katã lɔ̃ ɖe edzi be tsɔ kpe ɖe amesi woama xɔfe kplii si wòanye ŋu la—amesi le xɔme kple ame ate ŋu anye kpeɖeŋutɔ, amesi nàte ŋu aɖo dze kple ahawɔ nu kplii ɖekae. Lynn gblɔ be: “Míenɔa ŋu ɖoa nyɔnuviwo fe dze alo kpɔa television.” Renee gblɔ be: “Amesi le xɔme kpli wò hã ate ŋu ade dzi fo na wò. Ɣeaɖewoɣi ne èle dɔ wɔm, ne èle agbagba dzem be yeaxe wò fewo katã, hele agbagba dzem be yeaɖe gbefã la, enyo be amesi le xɔme kple ame si dea dzi fo na ame nanɔ ame si.”
Ke hã xɔmenɔnɔ kple ame aɖe—vevietɔ amesi mènya kura le gɔmedzedzea o—ate ŋu anye kuxi. U.S.News & World Report gblɔ le nusi wokpɔ le sukukpo aɖe dzi ŋu be: “Togbɔ be wodze agbagba geɖe le sukuwo me be woana xɔmenɔla siwo sɔ na wo nɔewo nanɔ xɔ ɖeka me hã la, kuxi geɖe doa mo ɖa godoo.” Nyatefee, wosena xɔmenɔla aɖewo fe dzre wova zua ŋutasẽnuwɔwɔ ɖe amehavi ŋu nya le kɔledziviwo! Esia ta Internet dzi wɔnawo do eye woɖea mɔ na sukuviwo be woaɖe nya si le dzi me na wo ɖe woa kple amesi le xɔme kpli wo ŋu si wobuna be enu matsi akpɔ o la agblɔ faa. Nukata zi geɖe anyinɔnɔ kple ame nɔewo le xɔme sesẽna alea?
Anyinɔnɔ Kple Amedzro
Mark gblɔ be: “Be nàʋu aɖanɔ anyi kple amesi mènya o la nye nutefekpɔkpɔ dodzidzɔname aɖe. Mènya alesi tututu mia kpli fe anyinɔnɔ ava anɔ o.” Nyatefee, anyinɔnɔ kple ame aɖe si mènya tututu o alo amesi ŋu mènya naneke le kura o la ate ŋu ana nàtsi dzodzodzoe. Nyatefee, ele be Kristotɔwo nanye nu ɖeka wɔlawo le go geɖe me eye nu geɖe nanɔ wo si si ŋu woaɖo dze le. Ke hã David ʋu eme be: “Xɔmenɔnɔ kple ame bubu tsoa dzika fo nam.”
Ke hã eva dzɔ be amesi va nɔ xɔme kple David hã nye amesi wohe abe eya ke ene. Gake medzea edzi na amesiame alea o. Mark gblɔ be: “Amesi nɔ xɔme kplim zi gbãtɔ mefoa nu fũ o. Ne miele xɔme la wò koe anɔ nufofo dzi. Gake eya mafo nu o. Eva kua dzi nam.”
Tefe vovovo siwo mietsi le hã ate ŋu ahe masɔmasɔ bubu vɛ. Lynn gblɔ be: “Ne ènya ʋu le afeme ko la àdi be yeawɔ nu alesi nèdii. Gake etefe medidina hafi nàva kpɔe be ele be yeabu ame bubuwo ŋu o.” Nyatefee, esi nètso ablɔɖe gbadzaa me si nye wo fomea me tɔwo dome va ta la, anye nusi awɔ mo yaa ne èva kpɔe be nukpɔsusu bubu kurae le ame bubuwo si ku ɖe nanewo ŋu.
Tefe Vovo Tsotso, Nuwɔwɔ le Mɔ Vovo Nu
Nu geɖe nɔa te ɖe hehe si amea xɔ—alo mexɔ kura o—tso edzilawo gbɔ dzi. (Lododowo 22:6) Ðekakpui Fernando gblɔ be: “Ame dzadzɛe menye, ke amesi le xɔme kplim nye fewɔla. Na míatsɔ awudzraɖofe le kpɔɖeŋu me: Elɔ̃a efe nuwo kakaka ɖe afisiafi. Melɔ̃a nye nuwo kuku ɖe awudzraɖofea.” Ɣeaɖewoɣi la vovototo gã aɖe nɔa mía kpli fe agbenɔnɔ me.
Renee gblɔ be: “Mía kple ame aɖe nɔ xɔme kpɔ si fe xɔdɔme le abe aɖukpo dzi ene! Mía kple ame bubu aɖewo hã nɔ xɔme kpɔ siwo metutua kplɔ si dzi woɖua nu lena o alo wogblẽa agbawo ɖi ŋkeke eve alo etɔ̃ maklɔmaklɔe.” Ẽ, ne eɖo afemedɔ wɔwɔ dzi la, Lododowo 26:14 sɔna na ame aɖewo siwo le xɔme kple ame be: “Alesi ʋɔtru trona le efe megbega me la, nenema nye kuviatɔ le aba dzi.”
Le go bubu me la, xɔmenɔnɔ kple amesi fe dzadzɛnyenye kɔ boo hã menaa ame fe dzi dzea eme tututu o. Ðetugbi aɖe si ŋkɔe nye Lee gblɔ le eya kple efe xɔmenɔla ŋu be: “Le eya gome la ele be woadzra xɔa me ɖo gafofo ɖesiaɖe. Nyemenye fewɔla le mɔ aɖeke nu o, gake ɣeaɖewoɣi la megblẽa nuwo abe agbalẽwo ene ɖe nye abati dzi. Eye ewɔna nɛ be ele be yeanɔ ŋudzɔ ɖe ŋunye le go sia me.”
Dzadzɛnyenye si sɔ na ame anɔ xɔmenɔla ɖesiaɖe ŋutɔ hã si. Mark gblɔ be: “Amesi le xɔme kplim mefɔna kaba o. Ðeko woɖena abla yia pɔmpi to, kua tsi hlẽna ɖe tame doa go va yina.”
Tefe si ame aɖe tso kple amenyenye tɔxɛ si le esi ate ŋu akpɔ ŋusẽ ɖe modzakaɖeɖe kple kamedede si wòlɔ̃na dzi. Mark gblɔ be: “Mía kpli míelɔ̃a ha ɖeka tɔgbe o.” Ke hã afisi wodea bubu ame nɔewo ŋu le la, vovototo sia ate ŋu aɖe vi, ɖewohĩ akpe ɖe xɔamenɔlawo ŋu be woalɔ̃ faa axɔ nukpɔsusu bubu. Gake enuenu la, masɔmasɔ sia va zua dzre. Fernando gblɔ be: “Spaintɔwo fe hafofo dzɔa dzi nam, gake amesi le xɔme kplim tsia tre ɖe eŋu ɣesiaɣi.”
Telefon Zazã—Nye Kuxi
Dzrewɔwɔ fe akpa gãtɔ ate ŋu atso telefon zazã gbɔ. Mark gblɔ be: “Melɔ̃a anyi mɔmlɔ kaba. Gake amesi le xɔme kplim la lɔ̃a kafofo le zãme. Ne egale edzi ko la eva kua dzi nam.” Nenema ke Lynn hã gblɔ be: “Ɣeaɖewoɣi la amesi le xɔme kplim xɔlɔ̃wo foa ka ga etɔ̃ alo ga ene fɔŋli. Ne meli o la, ele be mafɔ maɖo telefon la ŋu.” Àdi be yeanya alesi wokpɔ egbɔea? “Míekpɔ egbɔ be telefon va le amesiame ŋutɔ si.”
Ke hã menye sɔhɛ ɖesiaɖee ate ŋu akpɔ ga axɔ eya ŋutɔ fe telefon o, enye dzizizi na ame geɖe be woazãe kple ame bubuwo. Esia ate ŋu ahe masɔmasɔ gã aɖe vɛ ɣeaɖewoɣi. Renee gblɔ be: “Ŋugbetɔ le amesiwo le xɔme kplim dometɔ ɖeka si eye zi geɖe la enɔa telefon la zazã dzi gafofo geɖe. Ɣleti aɖe me la enyi fe dɔlar 90. Eva nɔ didim be mía dometɔ ɖesiaɖe naxe fea ɖe esi mí katãe lɔ̃ ɖe edzi be míama fea me sɔsɔe ta.”
Alesi woakpɔ telefon la azã hã ganye nya bubu. Lee gblɔ be: “Menɔ xɔme kple ame aɖe si tsi wum. Eye telefon ɖeka koe nɔ mía si. Menɔa telefon la zazã dzi ʋuu le esi xɔ̃nyewo sɔ gbɔ ta. Megblɔa nya aɖeke o. Metsɔe be ne edi be yeazã telefon la agblɔe nam. Fifia la meva kpɔe be nyemenɔ ewɔm nyuie o.”
Wò Ðeɖe Màte Ŋu Anɔ Anyi Ɣesiaɣi si Nèdi O
David gblɔ be: “Amesiame hiã ɣeyiɣi aɖe si eyama ɖeɖe nanɔ anyi. Ɣeaɖewoɣi la, medina be maɖi ɖe me naneke mawɔmawɔe.” Ke hã ɣeyiɣi si ame ɖeɖe nanɔ anyi la kpɔkpɔ va sesẽna ne ele xɔme kple ame aɖe. Mark lɔ̃ ɖe edzi be: “Melɔ̃na be nye ɖeka manɔ anyi ɣeaɖewoɣi. Eyata nu sesẽe wònye nam be nye ɖeɖe nyemate ŋu anɔ anyi o. Ðoɖowɔɖi ɖekae le mía kple amesi le xɔme kplim si. Eyatae wòsesẽna nam be nye ɖeɖe manɔ anyi.”
Ɣeaɖewoɣi Yesu Kristo gɔ̃ hã dina be ye ɖeɖe yeanɔ anyi. (Mateo 14:13) Eyata ete ŋu ɖea dzi le ame fo ne amesi le xɔme kpli wò fe anyinɔnɔ naa wòsesẽna na wò, alo nana menya wɔna na wò be nàxlẽ nu, asrɔ̃ nu, alo ade ŋugble o. Mark gblɔ be: “Nusɔsrɔ̃ menɔa bɔbɔe o elabena ɣesiaɣi la nane nɔa edzi yim. Ekplɔa xɔlɔ̃awo vaa xɔa me, foa nu le telefon dzi, alo kpɔa television alo ʋua radio.”
Togbɔ be enye kuxi sesẽ be woanɔ xɔme kple ame aɖe hã la, sɔhɛ geɖewo te ŋu kpɔ dzidzedze le ewɔwɔ me. Nyati bubu siwo akplɔ esia ɖo adzro mɔ nyui aɖewo siwo dzi míate ŋu aɖe vi geɖe tso xɔ ɖeka me nɔnɔ kple ame aɖe me.
[Etenuŋɔŋlɔwo]
^ mm. 4 Míetrɔ ŋkɔ aɖewo.
^ mm. 6 Togbɔ be sɔhɛwoe míele aɖaŋu sia ɖom na tẽ hã la, ate ŋu akpe ɖe ame tsitsi siwo wòle na be woava nɔ xɔme kple ame bubu esi wofe nɔnɔmewo va trɔ ta, le kpɔɖeŋu me ne wozu ahosiwo.
[Nɔnɔmetata si le axa 16, 17]
Hafofo si to vovo tso esi ame lɔ̃na gbɔ la te ŋu nyea kuxi
[Nɔnɔmetata si le axa 18]
Ame ŋu mabumabu ate ŋu ahe masɔmasɔ vɛ


text:
Àte Ŋu Anɔ Te Ðe Dziɖeleamefo Nu!
Àte Ŋu Anɔ Te Ðe Dziɖeleamefo Nu!
NUNYALA aɖe ŋlɔ ɣeaɖeɣi be: “Ne ègbɔdzɔ le xaxaɣi la, ekema ŋusẽ boo mele ŋuwò o.” (Lododowo 24:10) Ne dzi ɖe le fowò kpɔ la, ɖewohĩ àlɔ̃ ɖe nya ma dzi.
Ame aɖeke meli si fo dzi meɖena le o. Ðewohĩ ŋkeke ɖeka alo eve koe dziɖeleamefo si nu mesẽ akpa o la anɔ anyi. Gake ne enye dzivenya alo dzikunya ye la, kuxia ate ŋu anɔ anyi wòadidi wu. Dzi ɖe le Kristotɔ aɖewo siwo wɔ nutefe fe geɖe la fo ale gbegbe be wodzudzɔ hame fe kpekpewo dede kple gomekpɔkpɔ le gbeadzisubɔsubɔdɔa me.
Ne dzi ɖe le fowò la, lé dzi ɖe fo! Subɔla wɔnutefe siwo nɔ anyi le blema ɣeyiɣiwo me la nɔ te ɖe dziɖeleamefo nu dzidzedzetɔe, eye le Mawu fe kpekpeɖeŋu me la, wò hã ate ŋui.
Ne Amewo Do Nuxaxa na Wò
Màte ŋu akpɔ mɔ be womawɔ ameŋumabunu alo tamemabunu aɖeke ɖe ye ŋu o. Gake àte ŋu agbe be yemaɖe mɔ be ame bubuwo fe blibomademade nado kplamatse yefe Yehowa subɔsubɔ o. Ne ame aɖe do nuxaxa na wò la, ɖewohĩ ŋugbledede le alesi Samuel dada, Xana, wɔ nui ɖe nɔnɔme ɖedzileamefo ŋu akpe ɖe ŋuwò.
Xana nɔ vi dim vevie, elabena etsi ko. Atsusia, Penina, dzi ŋutsuviwo kple nyɔnuviwo xoxo. Le esi tefe be Penina nawɔ nu ɖe Xana ŋu nublanuikpɔnametɔe la, ebunɛ abe futɔ ene eye wòwɔa nu ɖe Xana ŋu ale gbegbe be “wòléa avi me, eye wòdoa kpo nu ɖuɖu.”—Samuel I, 1:2, 4-7.
Gbeɖeka Xana yi gbedoɖafe le avɔgbadɔa me. Israel nunɔlagã, Eli, kpɔe be efe nuyiwo nɔ ʋaʋãm. Esi Eli medze sii be gbe domee Xana nɔ ɖa o ta la, efo nya ta be anya mu aha. Ebiae be: “Ɣekaɣi namu aha ase ɖo? Na wein la nakɔ le mo na wò!” (Samuel I, 1:12-14) Àte ŋu akpɔ alesi Xana ase le eɖokui mee ɖa le susu mea? Ðe wòva avɔgbadɔa me be woade dzi fo na ye. Le nyatefe me la, mebui kura be ŋutsu siwo kpɔ ŋusẽ ɖe ame dzi wu le Israel la dometɔ ɖeka atsɔ nya ɖe ye ŋu vodadatɔe o!
Esia ate ŋu ana dzi naɖe le Xana fo vevie. Ate ŋu ado le avɔgbadɔa me enumake ahaka atam be zi alesi Eli gakpɔtɔ le subɔsubɔm le afima abe nunɔlagã ene la, yemagatrɔ ayi gbeɖe o. Gake edze fã be Xana de asixɔxɔ eya kple Yehowa dome fomedodo ŋu. Enya be ne yeɖe afɔ ma la, madzɔ dzi nɛ o. Avɔgbadɔa nye tadedeagu dzadzɛtɔ tefe. Yehowa fe ŋkɔ le tefe ma ŋu. Eye togbɔ be Eli nye ame madeblibo hã la, enye Yehowa tefenɔla si wotia.
Alesi Xana wɔ nui ɖe nya si Eli tsɔ ɖe eŋu la ŋu le mawusosroɖa me nye kpɔɖeŋu nyui aɖe na mí egbea. Meɖe mɔ wotso enu vodadatɔe o, ke boŋ ewɔ nu bubutɔe. Eɖo ŋu be: “Gbeɖe, nye afetɔ, nyɔnu nuxala menye, nyemeno wein alo aha muame aɖeke o; ke boŋ nye dzimenyawoe meɖe ɖe go le Yehowa ŋku me. Megabu wò dɔlanyɔnu ame ɖigbɔe o, nye hiãwo kple nuxaxawo ŋu mefo nu le vaseɖe fifi!”—Samuel I, 1:15, 16.
Ðe Xana gblɔ kuxi si nɔ fu ɖem nɛa? Ẽ. Ke hã efo nu na Eli ŋuɖɔɖotɔe eye mete kpɔ be yeatsɔ nya ɖe eŋu le efe aʋatsonutsotsoa ta o. Eyata eya hã wɔ nu tufafatɔe ɖe eŋu hegblɔ be: “Yi le ŋutifafa me, Israel fe Mawu la awɔ nusi nèbiae la na wò!” Esi wokpɔ nyaa gbɔ ta la, Xana “lé efe mɔ, eye wòɖu nu, eye megato mo azɔ o.”—Samuel I, 1:17, 18.
Nukae míesrɔ̃ tso nuŋlɔɖi sia me? Xana wɔ nu enumake tsɔ ɖɔ masɔmasɔ aɖe ɖo, gake ewɔ esia le bubu deto me. Nusi do tso emee nye be, fomedodo nyui gakpɔtɔ nɔ eya kple Yehowa kpakple Eli dome. Aleke gbegbe dzeɖoɖo nyui kple ŋuɖɔɖɔɖo vie te ŋu tsia kuxi suewo nu zi geɖe be womagava zu kuxi gãwo o enye si!
Ele be míanyae be ame nɔewo dome masɔmasɔwo gbɔ kpɔkpɔ bia ɖokuibɔbɔ kple asitɔtrɔ wɔwɔ tso akpa evea gbɔ. Ne haxɔsetɔ aɖe sẽ dzi me ɖe agbagba siwo dzem nèle be yewoakpɔ masɔmasɔ aɖe gbɔ ŋu la, ahiã be nagble nyaa ɖe Yehowa si me ahaka ɖe edzi be akpɔ egbɔ le eya ŋutɔ fe ɣeyiɣi ɖoɖi dzi kple efe mɔ nu.
Ðe Subɔsubɔmɔnukpɔkpɔ aɖe Ge le Asiwòa?
Ame aɖewo lé blanui le esi wòhiã be woaɖe asi le Mawu subɔsubɔ fe mɔnukpɔkpɔ aɖe si gbɔ womelɔ̃a nu le o ŋu ta. Wo nɔviwo subɔsubɔ dzɔa dzi na wo, eye ne mɔnukpɔkpɔa bu la, wosena le wo ɖokui me be viɖe aɖeke megale yewo ŋu na Yehowa alo na efe habɔbɔa o. Ne nenemae nèsena le ɖokuiwò me la, ŋugbledede le Biblia ŋlɔla Marko, si wogayɔna be Yohanes, fe nutefekpɔkpɔ ŋu ate ŋu ana gɔmesese nyui nasu asiwò.—Dɔwɔwɔwo 12:12.
Marko kplɔ Paulo kple Barnaba ɖo le wofe dutanyanyuigbɔgblɔ mɔzɔzɔ gbãtɔ me, gake le mɔzɔzɔa fe domedome la, egblẽ wo ɖi hetrɔ yi Yerusalem. (Dɔwɔwɔwo 13:13) Emegbe la, Barnaba di be yewoakplɔ Marko ɖe asi le mɔzɔzɔ bubu me. Gake Biblia gblɔ be: “Paulo ɖo bena, yewomatsɔ amesia, si trɔ le wo yome le Pamfilia, eye meyi ɖawɔ dɔ kpli yewo o la, akpe ɖe yewo ɖokui ŋu o.” Barnaba melɔ̃ ɖe edzi o. Nuŋlɔɖia yi edzi be: “Eye wòzu dɔmedzoe na wo, eye [Paulo kple Barnaba ma] tso wo nɔewo gbɔ. Barnaba tsɔ Marko kpe ɖe eɖokui ŋu, eye woɖo ʋu yi Kipro. Ke Paulo tia Sila kpe ɖe eɖokui ŋu, eye [wodze mɔ] heyi.”—Dɔwɔwɔwo 15:36-40.
Anya te ɖe Marko dzi vevie be wòase be apostolo Paulo si ŋu wodea bubui la medi be yeawɔ dɔ kpli ye o eye be yefe dzedze ŋuti nyaʋiʋlie de masɔmasɔ Paulo kple Barnaba dome. Gake nyaa mese ɖe afima o.
Paulo kple Sila gakpɔtɔ hiã mɔzɔhati aɖe kokoko. Esi woɖo Listra la, wokpɔ ame aɖe, si nye ɖekakpui si ŋkɔe nye Timoteo, be woatsɔ aɖo Marko tefe. Timoteo anya xɔ nyɔnyrɔ fe eve alo fe etɔ̃ koe nye ma wotiae. Gake Marko ya nɔ ha dem kple Kristo-hamea tso esime woɖoe anyi ke—le nyatefe me la, do ŋgɔ na Paulo ŋutɔ hã xoxoxo. Ke hã Timoteo ye xɔ dɔdasi fe mɔnukpɔkpɔa.—Dɔwɔwɔwo 16:1-3.
Aleke Marko wɔ nui esime wòse be wotsɔ ame bubu si metsi o eye nutefekpɔkpɔ boo aɖeke mele esi o la ɖo ye tefee? Biblia megblɔe o. Ke hã eɖee fia be Marko yi Yehowa subɔsubɔ dzi moveviɖoɖotɔe. Ewɔ mɔnukpɔkpɔ si nɔ esi la ŋudɔ bliboe. Togbɔ be mete ŋu subɔ kple Paulo kpakple Sila o hã la, ete ŋu zɔ mɔ kple Barnaba yi Kipro, si nye Barnaba de. Marko subɔ kple Petro hã le Babilon. Mlɔeba, mɔnukpɔkpɔ su esi be wòwɔ dɔ kple Paulo—kpakple Timoteo—le Roma. (Kolosetɔwo 1:1; 4:10; Petro I, 5:13) Emegbe gbɔgbɔ ʋã Marko gɔ̃ hã be wòŋlɔ Nyanyui gbalẽ eneawo dometɔ ɖeka!
Nusɔsrɔ̃ xɔasi aɖe le esia katã me. Marko mena mɔnukpɔkpɔ si ge le esi la vee ale gbegbe be wòɖe ŋudzedzemakpɔmakpɔ fia ɖe mɔnukpɔkpɔ siwo ŋudɔ wòagate ŋu awɔ la ŋu o. Marko do vevie nu le Yehowa subɔsubɔ me, eye Yehowa yrae.
Eyata ne mɔnukpɔkpɔ aɖe ge le asiwò la, dzi megaɖe le fowò o. Ne èlé nɔnɔme nyui me ɖe asi eye nèdo vevie nu la, mɔnukpɔkpɔ bubuwo ate ŋu asu asiwò. Dɔ geɖe li woawɔ le Afetɔ la fe dɔa me.—Korintotɔwo I, 15:58.
Dzi Ðe Le Subɔvi Wɔnutefe aɖe Ƒo
Xɔse la ta ʋiʋli menye nu bɔbɔe o. Ɣeaɖewoɣi la, dzi aɖe le fowò. Emegbe àbu fɔ ɖokuiwò be dzi ɖe le ye fo, ahafo nya ta be mele be Mawu subɔla wɔnutefe nase le eɖokui me nenema gbeɖe o. Bu tame le Israel fe nyagblɔɖila veviwo dometɔ ɖeka, si nye Eliya, ŋu kpɔ.
Esi Israel Fianyɔnu Izebel, si hea zazɛ̃nya le Baal subɔsubɔ me, se be Eliya wu Baal fe nyagblɔɖilawo la, eka atam be yeawu eya hã. Eliya nɔ te ɖe futɔ siwo sesẽ wu Izebel nu kpɔ, gake enumake la, dzi ɖe le efo ale gbegbe be wòdi be yeaku. (Fiawo I, 19:1-4) Aleke ema te ŋu dzɔe? Eŋlɔ nane be.
Eliya ŋlɔ be be yeatrɔ ɖe Yehowa ŋu be Wòado ŋusẽ ye. Amekae na ŋusẽ Eliya wòtsɔ fɔ ame kukuwo ɖe tsitre henɔ te ɖe Baal fe nyagblɔɖilawo nu? Yehowae. Le nyatefe me la, Yehowa ate ŋu ana ŋusẽ si wòatsɔ anɔ te ɖe Fianyɔnu Izebel fe dɔmedzoea nu hafi.—Fiawo I, 17:17-24; 18:21-40; Korintotɔwo II, 4:7.
Kakaɖedzi si le amesiame si ɖe Yehowa ŋu la ate ŋu aʋuʋu vie ɣeaɖewoɣi. Abe Eliya ene la, ɖewohĩ àtsɔ amegbetɔ fe nukpɔsusu akpɔ kuxi aɖee ɣeaɖewoɣi tsɔ wu be nàzã “nunya, si tso dzifo la” atsɔ akpɔ egbɔe. (Yakobo 3:17) Gake Yehowa megblẽ Eliya ɖi le gbɔdzɔgbɔdzɔ sue sia ta o.
Eliya si yi Beer-Seba eye wòto edzi yi gbedadafo, afisi wòbu be ame aɖeke mate ŋu ake ɖe ye ŋu le o. Gake Yehowa ke ɖe eŋu. Edɔ mawudɔla ɖa be wòava afa akɔ nɛ. Mawudɔla la kpɔ egbɔ be Eliya kpɔ abolo dzodzoe ɖu kple tsi vivi no. Esi Eliya ɖi ɖe eme vɔ la, mawudɔla la fia mɔe be woazɔ mɔ si ade kilometa 300 ayi Xoreb-to dzi afisi Yehowa agado ŋusẽe ɖe edzi le.—Fiawo I, 19:5-8.
Le Xoreb-toa dzi la, Eliya kpɔ Yehowa fe ŋusẽ ɖeɖefia aɖe si do ŋusẽ efe xɔse. Emegbe Yehowa tsɔ gbe ɖɔɖɔe fatu aɖe gblɔ nɛ kakaɖedzitɔe be metsi akogo o. Togbɔ be Eliya menya o hã la, Yehowa nɔ eŋu, eye nɔvia 7,000 hã nɔ eŋu. Mlɔeba, Yehowa de dɔ asi nɛ be wòawɔ. Meɖe asi le Eliya ŋu abe efe nyagblɔɖila ene o!—Fiawo I, 19:11-18.
Kpekpeɖeŋu Li
Ne dzi ɖena le fowò vie ɣeaɖewoɣi la, àkpɔe be wò dzi adze eme ne èɖi ɖe eme alo ɖu nu si me nunyiame le. Nathan H. Knorr, amesi nye Yehowa Ðasefowo fe Dziɖuhaa me tɔ vaseɖe esime wòku le fe 1977 me, gblɔ ɣeaɖeɣi be zi geɖe la, kuxi gãwo dzena nusi le sue wu le alɔ̃dɔdɔ aɖi ɖe eme le zãme megbe. Gake ne kuxia gbe vɔvɔ la, esia ɖeɖe masu o—àhiã kpekpeɖeŋu be nàtsɔ awɔ aʋa kple dziɖeleamefo.
Yehowa dɔ mawudɔla aɖe ɖa be wòava do ŋusẽ Eliya. Egbea, Mawu dea dzi fo na mí to hamemegãwo kple Kristotɔ tsitsi bubuwo dzi. Hamemegãwo ate ŋu anye “sitsofe tso ya nu” nyatefe. (Yesaya 32:1, 2) Gake be nàkpɔ dzidefo tso wo gbɔ la, ahiã be nàwɔ afɔɖeɖea. Togbɔ be dzi ɖe le Eliya fo nenema gbegbe hã la, ezɔ mɔ yi Xoreb-to dzi va xɔ nufiame tso Yehowa gbɔ. Míexɔa nufiame doŋusẽamewo to Kristo-hamea dzi.
Ne míexɔ kpekpeɖeŋu hetsɔ dzidefo kpe akɔ kple dodokpɔwo, abe dzivedoname alo mɔnukpɔkpɔ fe gege le ame si ene la, míedea Yehowa dzi le nya vevi aɖe gbɔ kpɔkpɔ me. Nya kae? Satana he nya be ɖokuitɔdidi tae amegbetɔwo subɔa Yehowa ɖo. Satana megbe be míasubɔ Mawu ne nusianu tsɔ afɔ nyuie le míafe agbe me o, ke boŋ egblɔ be ne kuxiwo tu mí la, míadzudzɔ Mawu subɔsubɔ. (Hiob, ta 1 kple 2) Ne míeyi edzi subɔ Yehowa maʋamaʋae le dziɖeleamefo me gɔ̃ hã la, míate ŋu ana kpekpeɖeŋu be woaɖo Abosam fe aʋatso nutsotsoa ŋu.—Lododowo 27:11.
Kuxiwo va Xana, Marko, kple Eliya dzi siwo na wobu wofe dzidzɔkpɔkpɔ vie. Gake wonɔ te ɖe wofe kuxiawo nu henɔ agbe si ŋu viɖe le. Le Yehowa fe kpekpeɖeŋu me la, wò hã àte ŋu anɔ te ɖe dziɖeleamefo nu!


text: 6 Ke le ŋkeke mawo me esi nusrɔ̃lawo nɔ agbɔ sɔm ɖe edzi la, Yudatɔ Helagbe dolawo nɔ liʋiliʋĩ lĩm le Yudatɔ Hebrigbe dolawo ŋu, elabena wogblẽa wofe ahosiwo ɖi le gbe sia gbe nuɖuɖu la mama me.+2 Eya ta Ame Wuieveawo yɔ nusrɔ̃lawo va fo fu hegblɔ na wo be: “Masɔ be míagblẽ Mawu fe nya la ɖi anɔ nuɖuɖu mam le kplɔ̃ ŋu o.+3 Eya ta nɔviwo, mitia ŋutsu adre tso mia dome, ame siwo dzi woate ŋu aka ɖo,*+ siwo gbɔgbɔ kple nunya yɔ fũu,+ ne míatsɔ aɖo dɔ vevi sia nu;+4 ke míawo la, míalé fɔ ɖe gbedodoɖa kple mawunya la fiafia ŋu.”5 Nya si wogblɔ la dze ameha bliboa ŋu, eye wotia Stefano, ame si si xɔse sẽŋu le eye gbɔgbɔ kɔkɔe la yɔe fũu, kple Filipo,+ Prokoro, Nikano, Timon, Parmena kpakple Nikolao si tso Antiokia, ame si trɔ dzi me zu Yudatɔ.6 Wokplɔ wo va apostoloawo ŋkume, eye esi wodo gbe ɖa vɔ la, woda wofe asiwo ɖe wo dzi.+7 Ale Mawu fe nya la yi edzi nɔ ta kekem,+ eye nusrɔ̃lawo fe xexlẽme nɔ dzidzim ɖe edzi ŋutɔ+ le Yerusalem; eye nunɔla gbogbo aɖewo hã va zu xɔsetɔwo.+8 Ke Stefano, ame si nu Mawu ve eye wòna ŋusẽ geɖe la, nɔ nukunu kple dzesi gãwo wɔm le ameawo dome.9 Ke ŋutsu siwo nye Ablɔɖexɔlawo Ƒe Ƒufofe la me tɔ aɖewo kple Kirenetɔwo, Aleksandriatɔwo, kpakple ame siwo tso Kilikia kple Asia la, dometɔ aɖewo tso be yewoahe nya kple Stefano.10 Gake womete ŋu nɔ te ɖe nunya kple gbɔgbɔ si wòtsɔ le nu fomee la nu o.+11 Eya ta wode nya ŋutsu aɖewo nu le adzame be woagblɔ be: “Míesee wòle busunyawo gblɔm ɖe Mose kple Mawu ŋu.”12 Eye wode zi ameha la kple amegãwo kpakple agbalẽfialawo me, ale wova do ɖe edzi le vo me, lée sesẽe hekplɔe yi Sanhedrin la.13 Eye wokplɔ aʋatsoɖasefowo vɛ, ame siwo va gblɔ be: “Ame sia medzudzɔ nufofo tsi tre ɖe kɔkɔefe sia kple Se la ŋu o.14 Le kpɔɖeŋu me, míesee wògblɔ be Yesu Nazaretetɔ la agbã tefe sia, eye wòatrɔ kɔnu siwo Mose tsɔ de asi na mí la.”15 Esi ame siwo katã bɔbɔ nɔ Sanhedrin la fɔ ŋku ɖe edzi gãa la, wokpɔe be efe mo le abe mawudɔla fe mo ene.


text:
Gomabolo Braziltɔwo fe Nuɖuɖu Vevi Aɖee
Gomabolo Braziltɔwo fe Nuɖuɖu Vevi Aɖee
Etso Nyɔ! ŋlɔla si le Brazil gbɔ
LE Brazil la, woyɔna nuɖuɖu vovovo siwo wokpɔna tsoa agbeli me be tapioka. Goma si wokpɔna tsoa agbeli mee wotsɔ wɔa wo dometɔ ɖeka aɖe si le gbadzɛ, si woyɔna be gomabolo gbadzɛ. Zi geɖe la, gomabolo gbadzɛ sia ɖina tsimebolo.
Ne wolili agbeli la, wofiana tsia le eme. Wodanɛ ɖi wòblana ɖe ete. Wotsyɔa tsia le edzi fua gbe eye wosiana goma si wokpɔ tso eme ɖe ŋdɔgbe.
Gomabolo nye nuɖuɖu vevi aɖe na Brazil vidzidzi siwo nɔ afima tso blema ke. Emegbe Portugaltɔ siwo ʋu va tsi afima zãa gomabolo ɖe yevubolo tefe. Gake nyitsɔ laa koe Braziltɔwo fe nuɖala bibiwo va le asi trɔm le tapioka ŋu be wòazu nuɖuɖu si ŋu amewo ado vivi ɖo le nuɖuɖudzrafe gãwo.
Esi nuɖala bibiawo di be wòalé aɖe na ame aɖewo koŋ ta la, wogbugbɔ trɔ asi le nuɖuɖu sia si ŋu amewo doa vivi ɖo tsã ŋu le mɔ vovovowo nu. Egbea Braziltɔwo kpɔ dzidzedze le gomabolo ɖaɖa me ŋutɔ. Nuɖuɖudzrafe geɖe va xɔ ŋkɔ ɖe gomabolo fomevi aɖewo koŋ ɖaɖa ta.
Nukata wò ŋutɔ màte gomabolo wɔwɔ kpɔ o? Ado dzidzɔ na wò fomea me tɔwo kple xɔ̃wòwo eye wòana woagaɖɔ nu yeye aɖe akpɔ.—g05 8/22.
[Nɔnɔmetata si le axa 30]
Gomabolo Wɔwɔ
Nusiwo hiã na abolo enyi wɔwɔ:
Goma kplu 3, tsi kplu 11⁄2, kple dze vi aɖe.
Mɔfiamewo: Kɔ goma la ɖe agba me, nàwu dze kple tsi edzi eye nànyae kple asi. Nɔ tsi wum edzi vivivi eye nànɔ elilim le wò asiwò me vaseɖe esime wòmli suesue eye woate ŋu afoe. Emegbe nàsrae le agbadzɛ dzi. Esɔ gbe azɔ na gomabolo wɔwɔ.
Ðo nutɔgba dzo dzi wòave vie ko. Kɔ goma si nèsra la fe ɖe ɖe agbaa me, eye nàtsɔ gatsi akakae wòawɔ gbadzɛ. Na wòanɔ dzoa dzi miniti eve vaseɖe ene, alo vaseɖe esime wòbi heɖe le agbaa ŋu. Trɔe kple ti gbabɛ be akpa kemɛ hã nanɔ dzoa dzi miniti ɖeka. Ða mamlɛa alea. Fɔ gomaboloa ɖo wo nɔewo dzi le agba me.
Àte ŋu agatrɔ asi le gomaboloa fe vivi ŋu ne èkɔ nu vovovowo ɖe edzi. Be wòanye ŋdinuɖuɖu la, àte ŋu atiti bɔta ɖe abolo dzodzoea dzi, eye nàlili yevune fufui ahakɔ gatsi eve ɖe edzi. Alo àte ŋu akɔ condensed milk (lait concentré) ɖe edzi, akɔ yevune si nèlili hã ɖe edzi, ke esɔ gbe azɔ na ɖuɖu.
[Nɔnɔmetata si le axa 30]
Agbeli
[Nɔnɔmetata si le axa 30]
Gomabolo si dzi wokɔ yevune kple “condensed milk” ɖo


text:
Ðe Amegbetɔwo Trɔna Zua Mawudɔlawo ne Wokua?
Biblia Ƒe Nukpɔsusu
Ðe Amegbetɔwo Trɔna Zua Mawudɔlawo ne Wokua?
ARGYRO si nye ɖevi dzaa la ku esime wòxɔ fe adre pɛ ko. Edzila siwo fe dzi gbã vevie la, fɔ ŋku ɖe ɖevi sia si wòdo awu ɣi na tsɔ mlɔ aɖaka me la dzi. Esi wofe osɔfo nɔ didim be yeafa akɔ na wo la, egblɔ be: “Mawu gahiã mawudɔla bubu, eyatae wòkplɔ mia vi sue Argyro be wòava nɔ ye gbɔ. Fifia efe luʋɔ le agba sam le Ŋusẽkatãtɔ la fe fiazikpui la ŋu godoo.”
Ame aɖewo xɔe se vevie be ame kukuwo fe luʋɔwoe mawudɔlawo nye, togbɔ be subɔsubɔha ʋɛ aɖewo koe da asi ɖe dzixɔse sia dzi hã. Nyakakamɔnuwo doa boblo nukpɔsusu sia le television dzi fefe siwo me ame kukuwo toa kpekpeɖeŋu nana agbagbeawo kple wo ta kpɔkpɔ me zua mawudɔlawo mlɔeba.
Le nyatefe me la, ɖe wòle be nàkpɔ mɔ be yefe ame veviwo atrɔ zu mawudɔlawo ne wokua? Nukae Biblia fia le nya sia ŋu? Hafi míaɖo nya sia ŋu la, mina míadzro nusi Ŋɔŋlɔ Kɔkɔeawo gblɔ ku ɖe amesi mawudɔlawo nye kple nɔnɔme si tututu me ame kukuwo le la ŋu me.
Mawudɔlawo—Nuwɔwɔ Siwo Le Etɔxɛ
Mawudɔlawo nye Mawu subɔla siwo si ŋusẽ triakɔ le, eye wole gbɔgbɔmenutowo me. Ƒomedodo aɖeke mele wofe anyinɔnɔ kple amegbetɔwo tɔ dome o. Mawudɔlawo nye Mawu fe gbɔgbɔmenuwɔwɔwo. Biblia gblɔ be: ‘Mawudɔlawo nekafu Yehowa fe ŋkɔ, elabena ede se, eye wowɔ wo.’—Psalmo 148:2, 5.
Biblia ɖee fia be dzifonuwɔwɔ wɔnutefe miliɔn geɖe, siwo dome serafiwo kple kerubiwo le, subɔna nutefewɔwɔtɔe le mɔ tɔxɛwo nu, le ɖofe kple dɔdasi si le wo si nu. (Psalmo 103:20, 21; Yesaya 6:1-7; Daniel 7:9, 10) Ðe wònye nyatefe be amegbetɔwoe kuna hafi Mawu te ŋu wɔa mawudɔla gbogbo mawoa? Mate ŋu anye nenema kura o. Nukatae?
Biblia ɖee fia be wowɔ mawudɔlawo do ŋgɔ gbaɖegbe ʋĩ ke hafi va wɔ amegbetɔwo. Esi Yehowa wɔ ɣletinyigba sia si dzi amegbetɔwo ava nɔ emegbe la, mawudɔlawo—siwo woyɔ le hakpanya me be ŋkeɣletiviwo—‘nɔ aseye tsom, eye wogli kple dzidzɔ.’ (Hiob 38:4-7) Eyata mawudɔlawo nɔ anyi fe gbogbo aɖe siwo mele xexlẽ me o hafi wova wɔ amegbetɔ ɖe anyigba dzi.
Gawu la, vovototo gã aɖe le mawudɔlawo kple amegbetɔwo dome le wofe wɔwɔme kple akpa si wowɔna le Yehowa fe tameɖoɖo me la me. * Mawu wɔ ame ‘wobɔbɔ ɖe anyi vie wu mawudɔlawo,’ eyata esɔ be woabu gbɔgbɔmenuwɔwɔ mawo be wotri akɔ wu amegbetɔwo, eye tamebubu ŋutete kple ŋusẽ gã hã le wo si. (Hebritɔwo 2:7) Mawudɔlawo fe “nɔfe” koŋue nye dzifowo. (Yuda 6) Le amegbetɔwo ya gome la, Mawu fe gɔmedzetameɖoɖo na woe nye be woanɔ agbe mavɔ le anyigba dzi. (Mose I, 1:28; 2:17; Psalmo 37:29) Ne ɖe atsu kple asi gbãtɔawo ɖo to Mawu la, anye ne womaku gbeɖe o. Eyata, tso gɔmedzedzea me ke la, amegbetɔwo kple mawudɔlawo fe ɖofe nɔ vovovo le Mawu fe tameɖoɖo me.
Nukae Dzɔna le Ku Me?
Nyabiase vevi bubu siwo wòle be míakpɔ ŋuɖoɖo nae nye: Nukae dzɔna ɖe amegbetɔwo dzi ne woku? Ðe woyia edzi nɔa agbe le nɔnɔme bubu aɖe me, le kpɔɖeŋu me, ɖewohĩ abe mawudɔlawo ene le gbɔgbɔmenutowo mea? Biblia na ŋuɖoɖo si me kɔ eye egɔmesese le bɔbɔe, be: “Agbagbeawo nyae be, yewogbɔna kuku ge, ke kukuawo menya naneke o, fetu aɖeke megali na wo o, eye woŋlɔ wofe ŋkɔ be.” (Nyagblɔla 9:5) Eyata ne amegbetɔwo ku la, womeganɔa agbe le afi aɖeke o. Ame kukuwo menyaa naneke o, womesea naneke le wo ɖokui me o, eye womesea veve alo kpɔa dzidzɔ aɖeke kura o.
Ðe mɔkpɔkpɔ aɖe li na ame kukuwoa? Ẽ! Biblia ɖee fia be mɔkpɔkpɔ si li na amegbetɔ siwo ku dometɔ akpa gãtɔe nye be woafɔ wo ɖe tsitre. Woafɔ ame kukuwo dometɔ akpa gãtɔ woanye amegbetɔwo anɔ agbe le paradisonyigba dzi.—Luka 23:43; Yohanes 5:28.
Amegbetɔ ʋɛ aɖewo ko sie mɔkpɔkpɔ le be woafɔ wo woaɖanɔ agbe le dzifo. Womesɔgbɔ kura o—wofe xexlẽme katã koe nye ame 144,000. Gake, ame 144,000 siawo to vovo kura na nuwɔwɔ siwo woyɔna be mawudɔlawo. Le kpɔɖeŋu me, ame 144,000-awo aɖu fia kple Kristo ahanye nunɔlawo eye womagaku akpɔ o. Woanye ʋɔnudrɔ̃lawo hã. (Korintotɔwo I, 6:3; Nyaɖeɖefia 20:6) Vidzĩ siwo ku va yi ye wonyea? Ao. Wonye Kristo yomedzela siwo wodo kpɔ le goawo katã me!—Luka 22:28, 29.
Gabu vovototo si le ame kukuwo kple mawudɔla gbagbewo dome hã ŋu kpɔ. Le esi ame ‘kukuwo menya naneke o’ la, mawudɔlawo ya bua tame, sea nu le lãme, eye tiatiawɔwɔ fe ŋutete le wo si. Wonye amesiwo si tiatiawɔblɔɖe le. (Mose I, 6:2, 4; Psalmo 146:4; Petro II, 2:4) Wofo nu tso ame kukuwo ŋu be “wonye amesiwo ŋu wɔna vɔ le,” alo be ŋusẽ aɖeke mele wo ŋu o, esime mawudɔlawo ya nye ‘kalẽtɔ sesẽwo.’ (Yesaya 26:14, NW; Psalmo 103:20) Eye esi amegbetɔ siwo nye Adam fe dzidzimeviwo kuna le nuvɔ̃ kple blibomademade ta la, mawudɔla siwo vɔ̃a Mawu ya deblibo, eye tenɔnɔ nyui le wo si le Yehowa ŋkume.—Mateo 18:10.
Ðewohĩ nukpɔsusu si nye be amesiwo ku fe luʋɔwoe trɔna zua mawudɔlawo la asɔ nyuie na sinima kple television dzi fefewo, gake Ŋɔŋlɔawo ya meda asi ɖe nukpɔsusu sia dzi o. Biblia me nyatefe si ŋu míefo nu tsoe le etame kpena ɖe mía ŋu míetsria aʋatsodzixɔse siwo ku ɖe nɔnɔme si me míafe ame vevi siwo ku le la ŋu. Eye Biblia ka ɖe edzi na mí be mawudɔla wɔnutefewo—amesiwo wowɔ etɔxɛe, siwo nye Mawu subɔla triakɔwo—kɔkɔ wu amegbetɔwo, eye wole klalo ɣesiaɣi hena Yehowa fe lɔlɔ̃nu wɔwɔ. Dzidzɔtɔe la, Yehowa zãna mawudɔlawo be woakpɔ amesiwo ɖoa to eyama tso dzi blibo me hesubɔnɛ la ta, eye wokpena ɖe wo ŋu.—Psalmo 34:7.—g8/06.
[Etenuŋɔŋlɔ]
^ mm. 10 Nyagbe “mawudɔla,” si fia “dɔtsɔla” le nyaa ŋutɔŋutɔ nu, fe gɔmesese ate ŋu afia nu vovovowo ɣeaɖewoɣi, eye alɔ gbɔgbɔmenuwɔwɔ fomevi vovovowo kple mawusubɔla siwo nye amegbetɔwo kura gɔ̃ hã ɖe eme. Ke le nyati sia me la, míazãe na gbɔgbɔmenuwɔwɔ siwo Biblia yɔna be mawudɔlawo.
ÈBU NYA SIA ŊU KPƆA?
▪ Ðe wò ame vevi siwo ku la trɔ zu mawudɔlawo fifia hele Mawu subɔm le dzifoa?—Nyagblɔla 9:5, 10.
▪ Ðe ɖeviwo kuna le esi Mawu di be yeana mawudɔla siwo foa xlãe nasɔgbɔ ɖe edzi ta?—Hiob 34:10.
▪ Ðe ame kukuwo ate ŋu ava kpɔ agbegbeawo ta?—Yesaya 26:14.
[Nya si ɖe dzesi si le axa 13]
‘Mawudɔlawo nekafu Yehowa fe ŋkɔ, elabena ede se, eye wowɔ wo.’ —Psalmo 148:2, 5


text:
3 Eye Salomo na srɔ̃ɖekadodo nɔ eya kple Egipte-fia Farao dome. Eɖe Farao vinyɔnu+ hekplɔe va David Ƒe Du+ la me, eye wònɔ afi ma va se ɖe esime wòwu eya ŋutɔ fe xɔ+ kple Yehowa fe gbedoxɔ+ la tutu nu heɖo gli ɖe Yerusalem ŋu godoo.+2 Ke dukɔ la gasaa vɔ le togbɛwo dzi,+ elabena va se ɖe ɣemaɣi la, wometu xɔ na Yehowa fe ŋkɔ la haɖe o.+3 Eye Salomo yi edzi lɔ̃ Yehowa hezɔ le fofoa David fe ɖoɖowo nu, negbe vɔwo ko wòsana hedoa dzudzɔ le togbɛwo dzi.+4 Eye fia la yi Gibeon be yeasa vɔ le afi ma, elabena eyae nye togbɛ si xɔ ŋkɔ wu.+ Salomo tsɔ lã akpe ɖeka sa numevɔ le vɔsamlekpui ma dzi.+5 Eye Yehowa ɖe eɖokui fia Salomo le drɔ̃e me le zã me le Gibeon, eye Mawu gblɔ nɛ be: “Bia nu si mana wò.”+6 Salomo ɖo eŋu be: “Ève wò subɔla fofonye David nu geɖe ŋutɔ, elabena ezɔ le nyatefe kple dzɔdzɔenyenye kpakple dzi dzadzɛ me le ŋkuwòme. Eye nègakpɔtɔ le enu vem geɖe ŋutɔ va se ɖe egbe sia, ale be nèna viŋutsui, ne wòabɔbɔ nɔ efe fiazikpui dzi.+7 Azɔ la, Yehowa nye Mawu, wò ŋutɔ èɖo wò subɔla fiae ɖe fofonye David tefe, evɔ ɖevi dzaa ko menye, eye nutefekpɔkpɔ mesu asinye o.*+8 Eye wò subɔla le dukɔ si nètia,+ si me tɔwo sɔ gbɔ ale gbegbe be womate ŋu axlẽ wo o, la dome.9 Eya ta na dzi ɖoto wò subɔla, ne wòadrɔ̃ ʋɔnu wò dukɔ la,+ ne wòade vovo nyui kple vɔ̃ dome;+ elabena ame kae ate ŋu adrɔ̃ ʋɔnu wò dukɔ si me tɔwo sɔ gbɔ* alea la?”10 Nya la dze Yehowa ŋu be Salomo bia nu sia.+11 Eye Mawu gblɔ nɛ be: “Esi nèbia nu sia, eye mèbia agbe didi alo bia kesinɔnuwo alo bia wò futɔwo fe ku o, ke boŋ nèbia nugɔmesese, ne nàte ŋu adrɔ̃ ʋɔnu ta la,+12 mawɔ nu si nèbia la dzi.+ Mana dzi nyanu si sea nu gɔme la wò,+ ale be ale si ko ame siwo nɔ anyi do ŋgɔ na wò la dometɔ aɖeke mede nuwò o la, nenemae ame aɖeke mava si ade nuwò o.+13 Gawu la, matsɔ nu si mèbia o hã ana wò,+ kesinɔnuwo kple bubu siaa,+ ale be fia aɖeke made nuwò le wò agbenɔɣi katã* o.+14 Eye ne èzɔ nye mɔwo dzi helé nye ɖoɖowo kple sededewo me ɖe asi abe ale si fofowò David zɔ ene la,+ ekema mana agbe didi wò.”+15 Esi Salomo nyɔ la, ekpɔ be drɔ̃e wònye. Eye wòva Yerusalem va tɔ ɖe Yehowa fe nubablaɖaka la ŋgɔ, eye wòsa numevɔwo kple ŋutifafavɔwo,+ eye wòɖo kplɔ̃ na efe dɔlawo katã.16 Ɣemaɣi la, gbolo eve va fia la gbɔ, eye wova tɔ ɖe eŋkume.17 Nyɔnu gbãtɔ gblɔ be: “Meɖe kuku, nye afetɔ, nye kple nyɔnu sia míele xɔ ɖeka me, eye medzi vi le egbɔ le xɔa me.18 Esi medzi vi ŋkeke etɔ̃ megbe la, nyɔnu sia hã dzi vi. Eye míele tefe ɖeka; ame bubu aɖeke mele xɔa me kpli mí o, negbe mí ame evea ko.19 Nyɔnu sia fe vi ku le zã me, elabena emlɔ edzi.20 Eye wòfɔ le zã titina hekɔ vinye le axanye esime wò dɔlanyɔnu le alɔ̃ dɔm, eye wòkɔe mlɔ efe akɔnu, eye wòkɔ via kuku la va mlɔ nye akɔnu.*21 Esi mefɔ ŋdi be mana no vinye la, mekpɔ be eku. Eya ta melé ŋku ɖe eŋu nyuie le ŋdi ma, eye mekpɔ be menye vi, si medzi lae nye ema o.”22 Ke nyɔnu kemɛa gblɔ be: “Kpao, vinyee nye agbagbea, eye viwòe nye kukua!” Gake nyɔnu gbãtɔ le gbɔgblɔm be: “Kpao, viwòe nye kukua, eye tɔnyee nye agbagbea.” Nenemae woʋli nyaa le fia la ŋkume.23 Mlɔeba fia la gblɔ be: “Ame si be, ‘Vinyee nye agbagbea, eye viwòe nye kukua!’ eye ame si hã be, ‘Kpao, viwòe nye kukua, eye vinyee nye agbagbea!’”24 Eye fia la gblɔ be: “Mitsɔ yi vɛ nam.” Eye wotsɔ yi vɛ na fia la.25 Fia la gblɔ be: “Mife ɖevi gbagbe la me ɖe eve, eye mitsɔ afã na nyɔnu ɖeka, eye mitsɔ afã na nyɔnu evelia.”26 Enumake nyɔnu si fe vie nye agbagbea la ɖe kuku na fia la, elabena efe dɔme trɔ ɖe via ŋu. Egblɔ be: “Meɖe kuku, nye afetɔ! Mitsɔ ɖevi gbagbe la nɛ! Migawui o.” Gake nyɔnu kemɛa nɔ gbɔgblɔm be: “Manye tɔnye o, eye manye tɔwò hã o! Mife eme!”27 Tete fia la gblɔ be: “Mitsɔ ɖevi gbagbe la na nyɔnu gbãtɔ! Migawui o, eyae nye dadaa.”28 Eye Israel blibo la katã se afia si fia la tso, ale vɔvɔ̃ ɖo wo le fia la ŋuti,+ elabena wokpɔe be, Mawu fe nunya le eya amea me be wòatsɔ adrɔ̃ ʋɔnu dzɔdzɔe.+
Etenuŋɔŋlɔ
^ Egɔmeɖeɖe tẽe, “nyemenya ale si mado ayi agagbɔ o.”
^ Agate ŋu afia, “dukɔ si fe nya me sẽ.” Egɔmeɖeɖe tẽe, “dukɔ si le kpekpem.”


text:
Wonaa Kpekpeɖeŋu le Afisiafi
Wonaa Kpekpeɖeŋu le Afisiafi
BAXTER, si nye fe 15 vi aɖe si le kɔledzi dem wɔa efe Memleɖa ɣetrɔ ɖesiaɖe ŋudɔ le mɔ lédziname aɖe nu. Eɖia tsa yia ame tsitsiwo nɔfe ɖafoa ha na wo eye wòfoa wo nu fu wodzia ha ɖekae. Baxter fe nufiala gblɔ be: “Enaa afea me nɔlawo koa nu, kpɔa dzidzɔ, eye agbe yeye gaɖoa wo me.” Lucille si xɔ fe 78 hã wɔa dɔmenyonu ma ke tɔgbe. Emaa nuɖuɖu na dɔwuitɔwo eye wòyia kɔdzi ɖasrãa dɔnɔ siwo tsi akogo kpɔna. Lucille xɔlɔ̃ aɖe gblɔ tso eŋu be: “Ne hiahiã aɖe li eye wòate ŋu awɔ nane tso eŋu la, èwɔnɛ.”
Woɖe Lɔlɔ̃nu Faa Dɔwɔwɔ Gɔme
Agbenɔnɔ ŋuti nukpɔsusu sia si nye—‘Tsɔ ɖokuiwò na ne hiahiã li’—le ame miliɔn geɖe si le xexeame godoo. Wonaa kpekpeɖeŋu le xɔtudɔwɔfewo kple ɔfiswo, adzɔnuwɔfewo, dɔnɔdzikpɔfewo, aʋasilawo fe asaɖawo me, afemanɔsitɔwo fe nɔfewo, dzotsidɔwɔfewo, hiãtuamegbɔkpɔfewo, lãwo gbɔ kpɔfewo, kple tefe bubuwo. Wowɔa dɔ le tefe ɖesiaɖe kloe! Wozãa wofe ŋutetewo le dɔwɔna siwo fe ɖewoe nye avawo tutu kple gabiabia me kpakple le vidzĩ siwo wotsɔ fu gbe dzi kpɔkpɔ kple beléle na dɔnɔ siwo fe dɔléle awu wo me. Wonye lɔlɔ̃nu faa dɔwɔlawo—amesiwo fe dɔwɔnawo ɖea vi na amesiwo hiã tu.
Woɖe lɔlɔ̃nu faa dɔwɔwɔ gɔme be enye “tamesusu deŋgɔ si wotsɔ de dɔwɔwɔ me.” Elɔ nɔnɔme siwo nye kuku ɖe tameɖoɖo aɖe ŋu, ɖokuitsɔtsɔsavɔ gbɔgbɔ, tefeɖoɖo maxɔmaxɔ, kple ɖokuitɔmadimadi ɖeɖefia ɖe eme. Lɔlɔ̃nu faa dɔwɔla eve aɖewo siwo wɔ dɔ ɣeyiɣi didi gblɔ be: “Lɔlɔ̃nu faa dɔwɔwɔ [nye] mía ɖokui tsɔtsɔ ke: míafe ɣeyiɣi, míafe asiwo kple afɔwo, míafe aɖaŋu, míafe ŋutete si míatsɔ akpe ɖe amewo ŋu, aɖaŋu si le mía si ɖe kuxiwo gbɔ kpɔkpɔ ŋu, nusi míenya le dɔ ŋu.” Dzidzɔtɔe la, nunana alea ɖea vi na lɔlɔ̃nu faa dɔwɔlaawo ŋutɔ hã.—Kpɔ aɖaka si nye “Eɖea Vi na Lɔlɔ̃nu Faa Dɔwɔlawo Hã.”
Wole Agbɔ Sɔm—Hiahiã la Le Dzidzim Ðe Edzi
Amesiwo ade miliɔn 100 ye wɔa lɔlɔ̃nu faa dɔwo le United States—eye wofe xexlẽmea le dzidzim ɖe edzi ɣesiaɣi. Kathleen Bethrens si nye lɔlɔ̃nu faa dɔwɔha si nye New York Cares (New York Tsɔ Ðe Le Eme) fe dɔnunɔlagã gblɔ na Nyɔ! ŋlɔla aɖe nyitsɔ laa be: “Míafe habɔbɔa le ta kekem kabakaba ŋutɔ. Le fe si va yi ɖeɖe me la, lɔlɔ̃nu faa dɔwɔla 5,000 ye va kpe ɖe míafe dɔwɔhaa ŋu.” Europatɔwo fe lɔlɔ̃nu faa dɔwɔhawo hã le dzidzim ɖe edzi alea ke. Le kpɔɖeŋu me le France la, lɔlɔ̃nu faa dɔwɔlawo nɔa dzidzim ɖe edzi alafa memama 6 le fe blave siwo va yi fe fe ɖesiaɖe me. Ke hã alesi lɔlɔ̃nu faa dɔwɔla hiã dzi meɖe kpɔtɔ o. Ke boŋ Dukɔ Ƒofuawo fe Lɔlɔ̃nu Faa Habɔbɔ (si nye Dukɔ Ƒofuawo fe alɔdze aɖe) gblɔ be ne woabu alesi nɔnɔmea le le xexeame godoo la, “lɔlɔ̃nu faa dɔwɔlawo fe dɔwɔnawo hiã egbea geɖe ŋutɔ wu ɣeyiɣi ɖesiaɖe.” Blemanudzraɖofe dzikpɔla aɖe gblɔ be: “Lɔlɔ̃nu faa dɔwɔlawo dzie míafe dɔa nɔ te ɖo.”
Ke hã nɔnɔme masɔmasɔ aɖe li. Togbɔ be dɔnunɔlawo, dɔmemegãwo, kple dɔdzikpɔla siwo wɔa dɔ kple lɔlɔ̃nu faa dɔwɔlawo bua amesiawo be “woxɔ asi abe sika ene hã la,” ame geɖe mekpɔa ŋudzedze ɖe wofe dɔ akpa gãtɔ ŋu o. Bene woadze egɔme atrɔ nɔnɔmea la, Dukɔ Ƒofuawo ɖoe be yewoazã fe 2001 atsɔ ahe amewo fe susu ɖe dɔ siwo wɔm lɔlɔ̃nu faa dɔwɔlawo le ŋu. Aɖaka si nye “Dukɔwo Dome Ƒe na Lɔlɔ̃nu Faa Dɔwɔlawo” fo nu tso taɖodzinu siwo gbɔ Dukɔ Ƒofuawo kpɔ mɔ be yewoaɖo la ŋu.
Gake fifia la, nu geɖe le tɔtrɔm le lɔlɔ̃nu faa dɔwɔwɔ ŋu si va zu kuxi na lɔlɔ̃nu faa dɔwɔlawo kple amesiwo kpɔa wofe dɔwo dzi siaa. Togbɔ be ele nenema hã la, ame geɖe gakpɔtɔ le xexeame godoo siwo le klalo be yewoatsɔ yewo ɖokuiwo ake hena ame bubuwo fe nyonyo. Nukae ʋãa wo be wowɔa nusia? Nukae dona tsoa wofe agbagbadzedzewo me? Eye nukae woate ŋu awɔ na wò le agbe me?
[Aɖaka/Nɔnɔmetata si le axa 14]
Eɖea Vi na Lɔlɔ̃nu Faa Dɔwɔlawo Hã
Michael si nye ɣeyiɣi kpui aɖe fe lɔlɔ̃nu faa dɔwɔla gblɔ be: “Agbagbadzedze be makpe ɖe amewo ŋu na tefeɖoɖo nyuitɔ kple esi ŋu gɔmesese kple dzidzɔkpɔkpɔ lem wu esi mavu ɖe nye ŋutɔ fe dɔwo wɔwɔ ŋu.” Menye Michael ɖeɖekoe sena le eɖokui me nenema o. Dukɔ Ƒofuawo fe Lɔlɔ̃nu Faa Dɔwɔlawo fe dɔdzikpɔlagã, Sharon Capeling-Alakija gblɔ be: “Le xexeame godoo la, amesiwo . . . wɔa lɔlɔ̃nu faa dɔwo nya viɖe siwo gbegbe wokpɔna la nyuie.” Ðk. Douglas M. Lawson, amesi bi le lɔlɔ̃nu faa dɔwo ŋu nyawo me ʋu eme be numekulawo kpɔe be “le gafofo ʋɛ aɖe fe lɔlɔ̃nu faa dɔ wɔwɔ me la, dɔwɔla la fe nuwɔna kple tamesusu fe nyonyome gaɖɔa ʋu ɖe edzi ale gbegbe be woda ŋkɔ ɖe nɔnɔme sia dzi be ‘Kpekpeɖeŋunala fe Dzidzɔ.’” Eye menye ɣeyiɣi kpui aɖe koe “kpekpeɖeŋunala fe dzidzɔ” sia nɔa eme o. Numekula siwo le Cornell Yunivɛsiti le United States lé ŋku ɖe ameha aɖe ŋu fe 30 kple edzivɔ eye wode dzesii be “amesiwo wɔa lɔlɔ̃nu faa dɔwo nɔa dzidzɔkpɔkpɔ kple lãmesẽ me wu amesiwo mewɔnɛ o.” Dzidzɔtɔe la, Biblia gblɔ be: “Dzidzɔ geɖe le nana me wu xɔxɔ.”—Dɔwɔwɔwo 20:35, NW; Lododowo 11:25.
[Aɖaka/Nɔnɔmetata si le axa 15]
Dukɔwo Dome Ƒe na Lɔlɔ̃nu Faa Dɔwɔlawo
Le November 20, 1997 dzi la, Dukɔ Ƒofuawo fe Sewɔtakpekpea ɖe gbefã fe 2001 be enye “Dukɔwo Dome Ƒe na Lɔlɔ̃nu Faa Dɔwɔlawo” (IYV 2001). Le Dukɔ Ƒofuawo fe nya nu la, taɖodzinu ene gbɔe wòle na wo be woaɖo le fea me.
Ŋudzedzekpɔkpɔ ɖe wo ŋu geɖe wu Wode dzi fo na dziɖuɖuwo be woade bubu lɔlɔ̃nu faa dɔwɔlawo fe vevienyenye ŋu ale be woalé ŋku ɖe nusiwo wote ŋu wɔ ŋu aŋlɔe da ɖi eye woana nunanawo lɔlɔ̃nu faa dɔwɔla siwo fe dɔwɔnawo ɖe dzesi.
Alɔdodoe geɖe wu Woxlɔ̃ nu dukɔwo be woade lɔlɔ̃nu faa dɔwɔwɔ fe dzi fo, ale be le kpɔɖeŋu me, amewo nawɔ lɔlɔ̃nu faa dɔwo ɖe asrafodɔ tefe alo be woaɖe wo le adzɔxexe aɖewo me.
Nyatakaka fe kadodowo Wokpe nyadzɔdzɔgblɔlawo be woakpe asi ɖe lɔlɔ̃nu faa dɔwɔlawo ŋu geɖe wu to nyatakaka tso dɔ nyui siwo wowɔ ŋu me. Awɔe be woate ŋu akpɔ dɔ ma agawɔ bɔbɔe, “bene nuto aɖeke makpe fu le eɖokui si le dɔ ma ke wɔwɔ ŋu o.”
Dɔawo ɖeɖe ɖe go Wode dzi fo na lɔlɔ̃nu faa habɔbɔwo be woawɔ ɖoɖo aɖe wofe dɔwɔnawo afia le dutofo bene amewo nanya vi siwo ɖem lɔlɔ̃nu faa dɔwɔwɔ le na nutoa me tɔwo.
Dukɔ Ƒofuawo le mɔ kpɔm be “Ƒe 2001 Dukɔwo Dome Ƒe na Lɔlɔ̃nu Faa Dɔwɔlawo” ana woabia kpekpeɖeŋu geɖe wu tso lɔlɔ̃nu faa dɔwɔlawo si, be ame geɖe wu atsɔ wo ɖokui ana be yewoawɔ lɔlɔ̃nu faa dɔwo, kple be amewo ana ga kple kpekpeɖeŋunu geɖe bene lɔlɔ̃nu faa habɔbɔwo natsɔ akpɔ amewo fe nuhiahiã siwo le dzidzim ɖe edzi gbɔe. Dziɖuɖu 123 ye de nu eme le alɔ dom Dukɔ Ƒofuawo fe taɖodzinu siawo gbɔ kpɔkpɔ.


text:
NYATI SI LE AKPAA DZI
Nu Ka Tututue Dzɔ Ðe Vihehe Dzi?
Le fe ʋɛ siwo va yi me la, fomegbenɔnɔ trɔ kura le yevudukɔwo me. Tsã la, dzilawo fe gbe dzie ɖeviwo wɔna. Gake le fome aɖewo me egbea la, edze abe ɖeviwo boŋ fe gbe dzie dzilawo va le wɔwɔm ene. Bu kpɔɖeŋu siwo gbɔna ŋu kpɔ, wotu wo ɖe nu siwo dzɔna ŋutɔŋutɔ la dzi.
Esi ŋutsuvi fe-ene-vi aɖe kple dadaa yi fiase aɖe me la, ɖevia do asi ɖa be yeatsɔ fefenu aɖe. Dadaa dze agbagba be yeagbe nɛ hegblɔ be: “Fefenu gbogbo aɖewo le asiwò, alo?” Ðe menya medoa ŋgɔ o, dadaa va kpɔe dze sii be menye nyae wòle be yeabiae hafi o. Ðevia te gbe me tete gblɔ be: “Gake medi eya hã!” Esi dadaa medi be wòagado ɣli ɖe ye ta abe ale si wòwɔna ɖaa ene o ta la, eflee nɛ kpoo.
Nyɔnuvi fe-atɔ̃-vi aɖe fofo nɔ dze ɖom kple ame tsitsi aɖe eye nyɔnuvia gblɔ be: “Miafe dzeɖoɖoa tim, medi be mayi afe me!” Fofoa tso dzeɖoɖoa dzi hebɔbɔ gblɔ ɖe to me nɛ be: “Vinye, esusɔ vie ko míadzo, èsea?”
Wogblɔ le James si xɔ fe 12 ŋu be egado ɣli ɖe efe nufiala ta. Gake James fofo kpɔ dziku ɖe nufialaa boŋ ŋu. James fofo gblɔ nɛ be: “Ðeko wò nufiala ɖe vɔ̃e na wò. Meyina esama ge na sukutatɔwo.”
Kpɔɖeŋu siawo menye nu siwo dzɔ ŋutɔŋutɔ o, gake woate ŋu adzɔ. Woɖe kuxi siwo ŋutɔŋutɔ dze ŋgɔ dzila siwo ɖea mɔ ɖe wo viwo fe amemabumabu ŋu, wɔa vi na wo viwo alo dea wo dzi ne wowɔ nu gbegblẽ la fia. Agbalẽ aɖe (The Narcissism Epidemic) gblɔ be: “Eva le bɔbɔm le ŋkeke siawo me be dzila geɖewo megatea ŋu ɖea gbe na wo viwo o. Gake fe ʋɛ aɖewo koe nye esi va yi la, ɖeviwo nya ame si dze aɖe gbe le afea me, wonyae be menye yewoe o.”
Enye nyatefe be dzila geɖewo dzea agbagba be yewoahe yewo viwo nyuie. Woɖoa kpɔɖeŋu nyui na wo viwo eye wotɔa afɔ to heɖɔa wo ɖo le lɔlɔ̃ me ne ehiã. Abe ale si agbalẽ si me míeyɔ nya tsoe va yi gblɔe ene la, dzila siwo nya viɖe siwo le esia wɔwɔ ŋu la “wɔa nu si to vovo na nu si ame akpa gãtɔ le wɔwɔm.”
Aleke wɔ nuwo va trɔ alea? Nu kae dzɔ ɖe vihehe dzi?
Dzilawo Megatea Ŋu Gbea Nya Na Wo Viwo Tututu O
Ame aɖewo gblɔ be tso fe 1960 fe feawo me kee dzilawo megate ŋu le nya gbem na wo viwo tututu o. Nu si gbɔ wòtsoe nye be agbalẽnyala siwo be yewonya nu tso vihehe ŋu la xlɔ̃a nu dzilawo be wofe asi megasẽ ɖe wo viwo dzi o. Wogblɔna be: ‘Nye wo xɔlɔ̃, mègana woanɔ vɔ̃wòm o.’ ‘Kafukafu nyo wu tohehe.’ ‘Mègagbe nya na viwòwo o, ke boŋ nɔ wo kafum ne wowɔ nu nyui.’ Ehiã be dzilawo nada asɔ le wo viwo kafukafu kple tohehe na wo me ya, gake agbalẽnyala siawo fe nyawo ɖee fia be tohehe na ɖeviwo ate ŋu agblẽ nu le wofe seselelãme ŋu eye wòana woava lé fu wo dzilawo ne wotsi.
Le ema megbe kpuie la, agbalẽnyalaawo ke gava le boblo domee be ele be woana ɖeviwo nase le wo ɖokuiwo me be ame veviwoe yewonye. Ðeko wòdze abe ɖe wova ke ɖe vihemɔnu nyuitɔ kekeake ŋu zi ɖeka ene, eyae nye be: Na viwòwo nakpɔe be ame veviwoe yewonye. Ele eme baa be ele be dzilawo nana wo viwo nakpɔe be asixɔxɔ le yewo ŋu ya. Gake ame siwo doa boblo susu si nye be ele be woana ɖeviwo nase le wo ɖokuiwo me be ame veviwoe yewonye la ya tɔ gagbɔ eme. Agbalẽnyala siawo gblɔna na dzilawo be: ‘Miganɔ nya siwo ado dziku na ɖeviawo abe “Ao” alo “Mègawɔe O” ene gblɔm na wo o. Minɔ gbɔgblɔm na wo be woxɔ asi ŋutɔ eye woate ŋu awɔ nu sia nu si wodi.’ Ðeko wòva le abe sese le ame ɖokui me be yenye ame vevi va le vevie na wo wu be woanye ame vevi ŋutɔŋutɔ ene.
Esia na be ame aɖewo va fo nya ta be ame siwo doa bobloe be ele be woana ɖeviwo nase le wo ɖokuiwo me be ame veviwoe yewonye la na be ɖeviwo va bua wo ɖokuiwo amegãwoe, eye wobunɛ be ele be woawɔ nu sia nu na yewo. Agbalẽ aɖe gblɔ be: “Esia wɔe be ŋutete si hiã be woado dzi atsɔ nyaheɖeameŋu kple dzidzedzemakpɔmakpɔ siwo doa mo ɖa godoo le agbe me la mesua wo si o.” (Generation Me) Vifofo aɖe fe nya si woyɔ le agbalẽ ma me gblɔ be: “Amebubu ame vevii fe nya aɖeke mele dɔwɔfewo o. . . . Ne èŋlɔ nyatakaka aɖe si mede o le dɔwɔfe la, wò dɔtɔ makafu wò be, ‘Ee, agbalẽ si dzi nèŋlɔ nua ɖo la nya kpɔ ŋutɔ’ o. Ðeviwo hehe alea menye nu nyui aɖeke kura wɔwɔ na wo o.”
Amewo Ƒe Susu Le Tɔtrɔm
Le fe geɖe siwo va yi me la, ale si amegbetɔwo fe susuwo trɔna nue vihehe fe mɔnuwo hã trɔna ɖo zi geɖe. Agbalẽnyala Ronald G. Morrish gblɔ be: “Vihehe fe mɔnuwo le tɔtrɔ dzi ɖaa. Ne amewo fe nɔnɔme trɔ ko la, vihehe fe mɔnuwo hã trɔna ɖe enu.” * Eya ta abe ale si Biblia gblɔe ene la, ele bɔbɔe be “nufiafia fe ya sia ya” nanɔ dzilawo fom anɔ yiyim anɔ gbɔgbɔm.
Edze fãa be ale si dzilawo wɔa vi na wo viwo la le nu gblẽm. Esia na be dzilawo megatea ŋu zãa wofe ŋusẽ o, eye le ɖeviawo hã gome la, mɔfiame siwo akpe ɖe wo ŋuti be woawɔ tiatia nyuiwo eye kakaɖedzi ŋutɔŋutɔ nanɔ wo si woatsɔ akpe akɔ kple agbemenyawo la mesua wo si o.
Ðe vihemɔnu aɖe li si nyo wua?
^ mm. 15 Míawoe bi nya aɖewo; woɖee tso Secrets of Discipline: 12 Keys for Raising Responsible Children me.


text:
Yesu Kristo—Nusiwo Ðo Kpe Edzi Be Enɔ Anyigba Dzi Kpɔ
Yesu Kristo—Nusiwo Ðo Kpe Edzi Be Enɔ Anyigba Dzi Kpɔ
ÈXƆ ame aɖe si ŋkɔe nye Albert Einstein fe anyinɔnɔ dzi sea? Ðewohĩ àlɔ̃ ɖe edzi enumake be ẽ, gake nukatae? Ame akpa gãtɔ mekpɔe kple ŋku kpɔ o. Ke hã, nusiwo wòwɔ ŋuti nyatakaka siwo ŋu kakaɖedzi le ɖo kpe edzi be enɔ anyi kpɔ. Wokpɔa efe anyinɔnɔ ŋuti kpeɖodzi dzea sii le nusiwo ŋu wòke ɖo le dzɔdzɔmenuwo sɔsrɔ̃ me la zazã me. Le kpɔɖeŋu me, ame geɖe kpɔa viɖe tso elektrikŋusẽ si wokpɔna tsoa nukliaŋusẽ me ŋu, si fe dɔwɔna do fome kplikplikpli kple Einstein fe akɔntabumɔnu xɔŋkɔ, si nye E=mc2 (ŋusẽ si le nu me enye nua fe kpekpeme tsɔtsɔ aɖo kekeli fe zɔzɔ tefe zi gbɔ zi alesi kekeli zɔnae) la zazã.
Nuŋububu alea sɔ le Yesu Kristo, amesi wonya be enye ame xɔŋkɔ le ŋutinya me, hã gome. Nusi woŋlɔ tso eyama ŋu kple ŋusẽ si wòkpɔ ɖe amewo dzi míekpɔ la nye kpeɖodzi si ŋu ɖikeke aɖeke mele o be enɔ anyi kpɔ. Aleke kee Yakobo ŋuti nuŋlɔɖi si tomenukulawo fɔ nyitsɔ laa, si woɖɔ le nyati si do ŋgɔ me, ado dzidzɔ na amee o, Yesu fe anyinɔnɔ ŋutɔŋutɔ fe kpeɖodzi menɔ te ɖe asinudɔwɔwɔ sia alo bubu aɖeke dzi o. Nyatefeae nye be, míate ŋu akpɔ Yesu fe anyinɔnɔ ŋuti kpeɖodzi le nusi ŋutinyaŋlɔlawo ŋlɔ ku ɖe woa kple eyomedzelawo ŋu me.
Ŋutinyaŋlɔlawo fe Ðaseɖiɖi
Le kpɔɖeŋu me, bu fe alafa gbãtɔ me Yudatɔ ŋutinyaŋlɔla, Flavius Josephus, si nye Farisitɔ, fe ɖaseɖiɖia ŋu kpɔ. Efo nu tso Yesu Kristo ŋu le agbalẽ si nye Jewish Antiquities me. Togbɔ be ame aɖewo ke ɖii zi gbãtɔ si Josephus yɔ Yesu be Mesia la hã la, Yeshiva Yunivɛsiti Nufialagã Louis H. Feldman gblɔ be ame ʋɛ aɖewo koe ke ɖii zi evelia si wòyɔe nenema. Josephus gblɔ le afima be: “[Nunɔlagã Ananus] fo Sanhedrin la fe ʋɔnudrɔ̃lawo nu fu hekplɔ ŋutsu aɖe si ŋkɔe nye Yakobo, Yesu si woyɔ be Kristo la nɔvi, va wo ŋkume.” (Jewish Antiquities, XX, 200) Ẽ, Farisitɔ, si nye kɔmama aɖe si me tɔ geɖe ɖee fia gaglã be yewolé fu Yesu lae lɔ̃ ɖe ‘Yakobo, Yesu nɔvi’ fe anyinɔnɔ dzi.
Yesu fe anyinɔnɔ fe ŋusẽkpɔɖeamedzia dze le eyomedzelawo fe dɔwɔnawo me. Esi wode apostolo Paulo gaxɔ me le Roma le fe 59 M.Ŋ. me lɔfo la, amesiwo nye amegãwo le Yudatɔwo dome gblɔ nɛ be: “Míese bena, wogblɔ nya ɖe kɔmamã sia ŋuti le afisiafi.” (Dɔwɔwɔwo 28:17-22) Woawo yɔ Yesu fe nusrɔ̃lawo be “kɔmama sia.” Ne wofoa nu tsia tre ɖe wo ŋuti le afisiafi la, ekema ŋutinyaŋlɔlawo afo nu tso wo ŋu godoo, alo menye aleae wòle oa?
Tacitus, si wodzi le fe 55 M.Ŋ. me lɔfo si wobuna be enye xexeame fe ŋutinyaŋlɔla xɔŋkɔwo dometɔ ɖeka la, fo nu tso Kristotɔawo ŋu le Annals si wòŋlɔ me. Le efe nuŋɔŋlɔ si ku ɖe alesi Nero bu fɔ wo ɖe dzo gã si bi le Roma le fe 64 M.Ŋ. ta ŋu la, eŋlɔ bena: “Nero bla amesiwo dzi woda fɔbubua ɖo eye wòwɔ fu ha si wolé fui le wofe ŋunyɔnuwo ta, si dua me tɔwo yɔna be Kristotɔwo. Kristo, amesi me wofe ŋkɔ [Kristotɔwo] dzɔ tso kpe tohehe sesẽ fe fu le Tiberio fe fiaɖuɣi le míafe mɔmefiawo dometɔ ɖeka, Pontio Pilato si me.” Nuŋlɔɖi sia me nyawo sɔ kple nyatakaka siwo le Biblia me ku ɖe Yesu ŋu.
Nuŋlɔla bubu si fo nu tso Yesu yomedzelawo ŋu enye Pliny Suetɔ, si nye Bithynia fe mɔmefia. Le fe 111 M.Ŋ. me lɔfo la, Pliny ŋlɔ agbalẽ ɖo ɖe Fiagã Trajan, hebia alesi yeawɔ nui kple Kristotɔwo. Pliny ŋlɔ bena amesiwo wobu fɔ vodadatɔe be wonye Kristotɔwo la atrɔ ɖe mawuawo ŋu ayɔ wo ahade ta agu na Trajan fe legba, atsɔ aɖee afia be yewomenye Kristotɔwo o. Pliny yi edzi be: “Wogblɔ be womezina amesiwo nye Kristotɔwo ŋutɔŋutɔ la dzi le wɔna siawo dometɔ aɖeke me o.” Ema ɖi ɖase le Kristo, amesi yomedzelawo lɔ̃ faa be yewoatsɔ yewofe agbe aɖo anyi hena eyama dzixɔse, fe anyinɔnɔ ŋu.
Esi The Encyclopædia Britannica (fe 2002 tɔ) nɔ Yesu Kristo kple eyomedzelawo ŋutinya si fe alafa eve gbãtɔawo me ŋutinyaŋlɔlawo ŋlɔ tom ɖe eme la, efo nya ta be: “Nuŋlɔɖi ɖekaɖeka siawo ɖo kpe edzi be le blemaɣeyiɣiwo me la, amesiwo tsi tre ɖe Kristotɔnyenye ŋu gɔ̃ hã meke ɖi le Yesu fe anyinɔnɔ kpɔ ŋu o, si ŋu woʋli nya le zi gbãtɔ le susu siwo ŋu kpeɖodziwo mele o ta, le fe alafa 18 lia fe nuwuwu, le fe alafa 19 lia me, kple le fe alafa 20 lia fe gɔmedzedze me.”
Yesu Yomedzelawo fe Ðaseɖiɖi
The Encyclopedia Americana gblɔ be: “Kpeɖodzi siwo katã kloe hiã be woafɔ akpe anya Yesu fe agbenɔnɔ kple nusi dzɔ ɖe edzi kple alesi Kristotɔ gbãtɔawo ɖe efe ame vevi nyenye fiae la le Nubabla Yeyea me.” Ðewohĩ ɖeklemiɖelawo malɔ̃ ɖe edzi be woazã Biblia atsɔ aɖo kpe Yesu fe anyinɔnɔ dzi o. Ke hã, susu eve si wotu ɖe Ŋɔŋlɔa me nuŋlɔɖiwo dzi koŋ la kpe ɖe mía ŋu be míekpɔ be Yesu nɔ anyigba dzi kpɔ vavã.
Abe alesi míede dzesii ene la, Einstein fe nufiafia xɔŋkɔawo ɖo kpe efe anyinɔnɔ kpɔ dzi. Nenema kee Yesu fe nufiafiawo ɖo kpe efe anyinɔnɔ fe nyatefenyenye dzii. Le kpɔɖeŋu me, bu Todzimawunya si nye dutofonufo nyanyɛ aɖe si Yesu fo ŋu kpɔ. (Mateo, ta 5-7) Apostolo Mateo ŋlɔ nu tso alesi gbegbe mawunya ma wɔ dɔ ɖe amewo dzii la ŋu be: “Kuvia ɖo amehawo le efe nufiafia la ŋuti; elabena ele nu fiam wo abe amesi si ŋusẽ le ene.” (Mateo 7:28, 29) Nufialagã Hans Dieter Betz gblɔ le ŋusẽ si mawunyaa kpɔ ɖe amewo dzi le fe alafa siwo va yi me ŋu be: “Ne woagblɔe gbadzaa la, ŋusẽ si Todzimawunya la kpɔna ɖe amewo dzi la keke ta gbɔ Yudatɔwo kple Kristotɔwo fe lifo, kple Ɣetoɖofetɔwo fe kɔnuwo gɔ̃ hã ŋu.” Egblɔ kpee be mawunya sia “dzɔa dzi na amewo le xexeame katã wòwɔ nuku.”
Bu nya kpokploe siawo siwo me susu le si le Todzimawunyaa me la ŋu kpɔ: “Amesi ke fo wò nuɖusi tome la, nyẽ ekeme hã nɛ.” “Mikpɔ mia ɖokui dzi nyuie, ne miagawɔ miafe dzɔdzɔenyenye nu le amewo fe ŋku me . . . o.” “Migatsi dzimaɖi le etsɔ si gbɔna la, fe nuwo ŋuti o, elabena etsɔ si gbɔna la, adze agbagba le eya ŋutɔ fe nuwo ŋu.” “Migatsɔ miafe dzonu nyuiwo . . . fu gbe ɖe hawo fe ŋku me . . . o.” “Mibia, eye woana mi.” “Nusianu, si mielɔ̃na bena, amewo nawɔ na mi la, miawo hã miwɔ nenema ke na wo.” “Miyi ɖe agbo bii la me.” “Mitsɔ wofe tsetsewo dze si wo.” “Ati nyui sia ati nyui tsea ku nyui.”—Mateo 5:39; 6:1, 34; 7:6, 7, 12, 13, 16, 17.
Ànya se nya siawo dometɔ aɖewo alo wo me nya vevi aɖewo kpɔ. Ðewohĩ wozu lododowo le mia degbe me. Todzimawunyaa mee woɖe esiawo katã tsoe. Ŋusẽ si mawunya sia kpɔ ɖe amewo kple dekɔnu geɖewo dzi la nye ɖaseɖiɖi si me kɔ fã be “nufiala gã la” nɔ anyi kpɔ.
Mina míatsɔe be ame aɖee kpa amesi woyɔ be Yesu Kristo la fe ŋutinya. Tsɔe be ame ma nya nu ale gbegbe be wòte ŋu kpa nufiafia siwo Biblia gblɔ be Yesue fia wo la. Ðe makpa nyaa ale be Yesu kple efe nufiafiawo navivi amewo katã nu alesi wòanya wɔ oa? Ke hã, apostolo Paulo gblɔ be: “Yudatɔwo biaa dzesiwo, eye Helatɔwo dia nunya yome; ke míawo la míeɖea gbefã Kristo, amesi woklã ɖe [fuwɔameti] ŋu la, esi nye nukikli na Yudatɔwo kple bometsinu na Helatɔwo.” (Korintotɔwo I, 1:22, 23) Kristo kaklã ɖe fuwɔameti ŋu fe gbedasia medze Yudatɔwo kple Helatɔwo siaa ŋu o. Ke hã, eyae nye Kristo si fe alafa gbãtɔ me Kristotɔwo ɖe gbefãe. Nukatae wofo nu tso Kristo ŋu be woklãe ɖe ati ŋu? Ŋuɖoɖoa si dze koe nye be Kristotɔwo fe Hela Ŋɔŋlɔawo ŋlɔlawoe ŋlɔ Yesu fe agbenɔnɔ kple ku ŋuti nyatefea ɖi.
Susu bubu si ɖo kpe Yesu fe anyinɔnɔ dzi dze le efe nufiafia siwo eyomedzelawo ɖe gbefã ɖeɖimateameŋutɔe me. Ƒe 30 kloe tso esime Yesu dze efe subɔsubɔdɔa gɔme megbe la, Paulo te ŋu gblɔ be ‘woɖe gbefã nyanyuia na nuwɔwɔwo katã le dzifo te.’ (Kolosetɔwo 1:23) Ẽ, Yesu fe nufiafiawo kaka ɖe blemaxexea me togbɔ be wotsi tre ɖe wo ŋu hã. Paulo, amesi ŋutɔ hã nye Kristotɔ si yome woti la, ŋlɔ bena: “Ne Kristo metsi tre o la, ekema míafe gbefãɖeɖe enye dzodzro, eye míafe xɔse hã nye dzodzro.” (Korintotɔwo I, 15:12-17) Nenye be gbefãɖeɖe Kristo aɖe si womefɔ ɖe tsitre o anye dzodzro la, ekema gbefãɖeɖe Kristo aɖe si menɔ anyi kpɔ kura o la anye nu dzodzro awu. Abe alesi míexlẽe le Pliny Suetɔ fe nyatakaka me ene la, fe alafa gbãtɔ me Kristotɔwo lɔ̃ faa be yewoaku ɖe Kristo Yesu dzixɔse si nɔ wo si la ta. Woɖo wofe agbe anyi na Kristo elabena enye ame ŋutɔŋutɔ; enɔ anyigba dzi kpɔ, eye wònɔ agbe abe alesi woŋlɔe ɖe Nyanyuiawo me ene.
Èkpɔ Kpeɖodziawo
Ele be Kristotɔwo naxɔ Yesu Kristo fe tsitretsitsia dzi ase hafi woate ŋu aɖe gbefã. Wò hã àte ŋu akpɔ Yesu si wofɔ ɖe tsitre la le susu me to ŋusẽ si kpɔm wòle ɖe amewo dzi egbea me.
Ɣeyiɣi kpui aɖe do ŋgɔ hafi woaklã Yesu ɖe ati ŋu la, egblɔ efe anyinɔnɔ le etsɔme ŋu nya deŋgɔ aɖe ɖi. Egblɔ hã be woafɔ ye ɖe tsitre eye yeanɔ Mawu fe nuɖusi me ahanɔ lalam na ɣeyiɣi si me wòatu nu kple efe futɔwo. (Psalmo 110:1; Yohanes 6:62; Dɔwɔwɔwo 2:34, 35; Romatɔwo 8:34) Le ema megbe la, yeanya Satana kple efe gbɔgbɔ vɔ̃wo ɖa tso dzifo.—Nyaɖeɖefia 12:7-9.
Ɣekaɣie nu mawo katã adzɔ? Yesu na ‘efe anyinɔnɔ kple nuɖoanyia fe nuwuɣi fe dzesi’ efe nusrɔ̃lawo. Nusiwo ade dzesi efe anyinɔnɔ si ŋkuwo makpɔ o la dometɔ aɖewoe nye aʋawɔwɔ, dɔwuame, anyigbaʋuʋuwo, aʋatsonyagblɔɖilawo fe vava, sedzimawɔmawɔ fe dzidziɖedzi, kple dɔvɔ̃ dziŋɔwo. Ele be woakpɔ mɔ na nusiawo, elabena Satana Abosam nyanya ana woado “baba na anyigba.” Abosam ɖi va anyigba fe nutowo me “eye dzi le ekum ŋutɔ; elabena enyae be, vovoɣi vi aɖe ko yekpɔ.” Gakpe ɖe eŋu la, dzesia fe akpa aɖe enye gbefãɖeɖe Fiaɖufe ŋutinya nyuia “le xexe blibo la katã me, bena wòanye ɖaseɖiɖi na dukɔwo katã.”—Mateo 24:3-14; Nyaɖeɖefia 12:12; Luka 21:7-19.
Abe alesi ko woafɔ nɔnɔmetata si wofli kakɛkakɛe akpe pɛpɛpɛ ene la, nenemae nusiwo fe nya Yesu gblɔ ɖi la va eme pɛpɛpɛe. Tso esime Xexemeʋa I dzɔ le fe 1914 me la, míekpɔ Yesu Kristo fe anyinɔnɔ si ŋku mekpɔna o la fe kpeɖodzi fokpli la. Ele fia ɖum abe Mawu Fiaɖufea fe Fia ene eye wòle ŋusẽ gã aɖe kpɔm ɖe amewo dzi. Nyatefe si wònye be magazine sia su asiwò la nye kpeɖodzi be wole gbefãɖeɖe Fiaɖufea fe dɔ wɔm egbea.
Be nàgase ŋusẽ si kpɔm Yesu fe anyinɔnɔ le ɖe amewo dzi gɔme ɖe edzi la, ehiã be nàsrɔ̃ Biblia. Nukatae màbia Yesu fe anyinɔnɔ ŋuti numeɖeɖe bubuwo Yehowa Ðasefowo o?
[Nɔnɔmetata si le axa 5]
Josephus, Tacitus, kple Pliny Suetɔ fo nu tso Yesu Kristo kple eyomedzelawo ŋu
[Nɔnɔmetata Tsofe si le axa 5]
Nutata etɔ̃awo katã: © Bettmann/CORBIS
[Nɔnɔmetata si le axa 7]
Kristotɔ gbãtɔwo xɔe se be Yesu nye ame ŋutɔŋutɔ


text:
Fuléle Le Nu Gblẽm Le Xexeame Katã
Fuléle Le Nu Gblẽm Le Xexeame Katã
LÃ DZIŊƆ aɖe tso ka—lã dziŋɔ siae nye fuléle. Eɖo ta xexeame fe afisiafi.
Gbeɖekadolawo tsɔtsrɔ̃ ɖa si dzɔ nyitsɔ laa me tsonuwo kpɔtɔ le nu gblẽm le Balkan-nutoa fe akpa aɖe ŋu kokoko. Fuléle si le amewo dome fe alafa geɖe kplɔ wo de ameha gbogbowo wuwu, amewo gbɔdɔdɔ akpa sesẽe, amewo nyanya de gbe, dzotɔtɔ afewo kple kɔfewo kple wo me nuwo haha, agblemenuwo dome gbegblẽ kple lãhawo tsɔtsrɔ̃, kpakple dɔwuame fe nugbegblẽ me. Tomebɔmb gbogbowo kpɔtɔ le tome.
Le East Timor si le Anyieheɣedzefe Asia la, vɔvɔ̃ ɖo ame 700,000 wosi le amewuwu, fofo, tudada atraɖii, kple amewo nyanya de gbe nu. Wosi hegblẽ anyigba si aʋawɔha nudomegblẽlawo gblẽ la ɖi. Amesiwo ŋu nu gblẽ le dometɔ ɖeka fa konyi be: “Ðeko meva zu abe lã si wokplɔ ɖo be woalé ene.”
Le Moscow la, ŋɔdzinuwɔlawo da bɔmb gã aɖe wògbã afe aɖe. Bɔmb la wó kaka ame maɖifɔ 94—siwo dometɔ aɖewo nye ɖeviwo—fe kukuwo hlẽ. Ame 150 kple edzivɔ xɔ abi. Esi ŋɔdzinu sia dzɔ vɔ la, amewo bia be, ‘Amekawo dzie wòagava dzɔ ɖo?’
Le Los Angeles, California la, ame aɖe si lé fu ŋutigbalẽ bubu tɔwo dzidze tu ɖe Yudatɔ abɔdzokpovi aɖewo dzi heda wo eye emegbe wòda tu Philippines-posudɔwɔla aɖe wòku.
Míate ŋu agblɔe wòasɔ be fuléle le nu gblẽm le xexeame katã. Gbesiagbe kloe la, nyadzɔdzɔwo me nyatakakawo ɖea nusi dzɔna ne ŋutigbalẽ vovovo tɔwo, gbevovovodolawo, alo subɔsubɔhawo dome fuléle tsaka kple sedzimawɔmawɔ la fiaa mí. Míekpɔnɛ be dukɔwo kple amewo kpakple fomewo dome mana. Míekpɔnɛ be dukɔ blibowo nyrɔa wo ɖokui ɖe wo nɔewo wuwu me. Míekpɔnɛ be amewo wɔa amemalɔ̃malɔ̃ nuwɔna dziŋɔwo le esi ame aɖewo “to vovo” dzaa ta ko.
Hafi míate ŋu alé lã dziŋɔ si ŋkɔe nye fuléle ade kpo me la, ke ele be míanya nusiwo gbɔ fuléle gblẽnu sia tsona. Ðe wode fuléle amegbetɔ fe domenyiŋusẽmenugbagbeviwo mea? Nɔnɔme si wosrɔ̃na ye wònyea? Ðe wòanya wɔ be woatsi fulélenuwɔnawo nua?
[Nɔnɔmetata Tsofe si le axa 3]
Kemal Jufri/Sipa Press


text:
Tomenukuku Si Ðo Kpe Yesu Ƒe Anyinɔnɔ Dzie Wònye Vavãa?
Tomenukuku Si Ðo Kpe Yesu Ƒe Anyinɔnɔ Dzie Wònye Vavãa?
“YESU fe Anyinɔnɔ Ŋuti Ðaseɖiɖi si Woɖe Ðe Kpe Dzi.” Nya siae woŋlɔ ɖe Biblical Archaeology Review (November/December 2002) fe akpaa dzi. Wota amekukufuɖaka aɖe si wotsɔ akalokpe wɔ, si wofɔ le Israel, ɖe akpaa dzi. Yudatɔwo zã amekukufuɖakawo ŋutɔ le ɣeyiɣi kpui si nye tso fe alafa gbãtɔ D.M.Ŋ. va ɖo fe 70 M.Ŋ. me. Nusi na amekukufuɖaka sia ya ɖe dzesi koŋ enye Aramgbe me nuŋɔŋlɔ aɖe si le efe axa ɖeka dzi. Agbalẽnyalawo lɔ̃ ɖe edzi be exlẽ be: “Yakobo, Yosef vi, Yesu nɔviŋutsu.”
Biblia gblɔ be nɔviŋutsu aɖe nɔ Yesu Nazaretetɔ la si si woyɔ be Yakobo, amesi wonya be enye Yosef, Maria srɔ̃, fe viŋutsu. Esi Yesu Kristo nɔ nu fiam le wo de la, nyasela siwo fe mo wɔ ya la bia be: “Nenem me sia la menye atikpala fe vie o ɖe? Alo menye ɖe woyɔa dadaa be: Maria, eye nɔviaŋutsuwo be: Yakobo, Yosef, Simon kple Yuda oa? Eye nɔvianyɔnuwo la menye wo katãe le mía dome o ɖe?”—Mateo 13:54-56; Luka 4:22; Yohanes 6:42.
Ẽ, nuŋɔŋlɔ si le amekukufuɖakaa ŋu la sɔ kple nya si wogblɔ tso Yesu Nazaretetɔ la ŋu. André Lemaire, amesi nye blemanuŋɔŋlɔwo ŋutinunyala kple amesi ŋlɔ nyati si míeyɔ do ŋgɔ le Biblical Archaeology Review me la, gblɔe kakaɖedzitɔe be ne Yakobo si woyɔ le nuŋɔŋlɔa me lae nye Yesu Kristo dadavi la, ekema azu “tomenukuku siwo ɖo kpe Yesu fe anyinɔnɔ dzi le Biblia megbe la fe xoxoetɔ kekeake.” Hershel Shanks, amesi nye magazinea tala, gblɔ be amekukufuɖaka la “nye kpeɖodzinu vevi aɖe si li wokpɔna si he susu yi ame vevitɔ kekeake si nɔ anyigba dzi kpɔ dzi.”
Gake ŋkɔ etɔ̃ siwo katã wokpɔ xlẽ le amekukufuɖakaa dzi nuŋɔŋlɔa me la bɔ le fe alafa gbãtɔ me. Eyata ele bɔbɔe be fome aɖe si me tɔwo nye Yakobo, Yosef, kple Yesu aɖe anɔ anyi kpɔ si to vovo na Yesu Kristo fe fomea. Lemaire bu akɔnta be: “Le dzidzime eve siwo do ŋgɔ na fe 70 M.Ŋ. me la, ame 20 . . . lɔfo nɔ Yerusalem siwo woate ŋu ayɔ be ‘Yakobo/Yakob, Yosef vi, Yesu nɔviŋutsu.’” Ke hã, ese le eɖokui me be mɔkpɔkpɔ be anɔ eme godoo be Yakobo si woŋlɔ ɖe amekukufuɖakaa dzi lae nye Yesu Kristo dadavi la anɔ 90 le alafa me.
Nu bubu aɖe hã li si na ame aɖewo xɔe se be Yakobo si le nuŋɔŋlɔa me lae nye Yesu Kristo dadavi la. Togbɔ be ebɔ be woŋlɔa ame kukua fofo ŋkɔ le nuŋɔŋlɔ siawo tɔgbe me hã la, fã hafi woŋlɔa nɔvia aɖe ŋkɔ. Eyata, agbalẽnyala aɖewo xɔe se be Yesu sia anya nye ame vevi aɖe, si na wobui be eyae nye Yesu Kristo, amesi ɖo Kristotɔnyenye anyi.
Ðe Amekukufuɖaka la Nye Kpeɖodzi si Ŋu Kakaɖedzi Lea?
Nukae nye amekukufuɖaka? Enye aɖaka aɖe si me wokɔa ame kuku fe fukotsowo ɖo ne ŋutilã la nyunyɔ ɖe yɔdoa me vɔ megbe. Wofi amekukufuɖaka geɖe le ameɖife siwo le Yerusalem nutowo me la dzoe. Blemanuwo dzrafe aɖee wokpɔ aɖaka si dzi Yakobo fe ŋkɔa le, ke menye afisi wokua tomenuwo le o. Wogblɔ be amesi tɔ amekukufuɖakaa nye la flee dɔlar alafa ʋɛ aɖewo ko le fe 1970-awo me. Esia wɔe be womenya afisi tututu wokpɔ amekukufuɖakaa tsoe o. Nufialagã Bruce Chilton si le Bard fe Kɔledzi, le New York, gblɔ be: “Ne màte ŋu ayɔ afisi wofɔ blemasinudɔwɔwɔ aɖe le kple afisi wònɔ fe 2,000 kloe enye sia o la, ke màte ŋu akpɔ fomedodo si le woa kple amesiwo fe ŋkɔ le edzi la dome agblɔ o.”
Be woakpɔ tomenukufe si wofɔe tsoe fe nyaa gbɔ la, André Lemaire tsɔ aɖakaa yi Anyigbaŋutinumekufe si le Israel. Numekula siwo le afima la ɖo kpe edzi be akalokpee wotsɔ wɔ amekukufuɖaka lae le fe alafa gbãtɔ alo evelia M.Ŋ. me. Woka nya ta be “womekpɔ dzesi le eŋu be egbeŋkekea me dɔwɔnu aɖee wotsɔ wɔe o.” Ke hã, Biblia ŋunyala siwo The New York Times bia gbee gblɔ wofe nukpɔsusu be “nusiwo dzi woate ŋu anɔ te ɖo agblɔ be edo fome kple Yesu la sɔ gbɔ, gake womeɖo kpe edzi tẽ o.”
Time magazine gblɔ be “agbalẽnyalawo katã kloe mekea ɖii egbea be Yesu nɔ anyi kpɔ o.” Ke hã, ame geɖe bunɛ be ele be Yesu fe anyinɔnɔ ŋuti kpeɖodzi bubu aɖe nanɔ anyi kpe ɖe Biblia ŋu. Ðe wòle be blematomenukuku nanye nusi dzi ame nanɔ te ɖo axɔ Yesu Kristo dzi asea? Kpeɖodzi kae le mía si ku ɖe “ame vevitɔ kekeake si nɔ anyigba dzi kpɔ” ŋu?
[Nɔnɔmetata Tsofe si le axa 3]
Miame, Yakobo fe amekukufuɖaka: AFP PHOTO/J.P. Moczulski; ɖusime, edzi nuŋɔŋlɔ la: AFP PHOTO/HO